[FGC] Prosegueix la croada per convertir els "ciutadans" en delators xivatos - Indymedia Barcelona\nPresentació del llibre «Contagio social: Guerra de clases microbiológica en China».\n[FGC] Prosegueix la croada per convertir els "ciutadans" en delators xivatos\nper Nada\t 30 jul 2012\nNotícia extreta de El Periódico de Merdalunya. Quin gran país, capdavanters en tota forma de repressió!\nFerrocarrils insta els passatgers a denunciar l'incivisme per telèfon mòbil\nUna aplicació preveu avisos per 11 actituds incíviques, entre les quals s'inclou la mendicitat\nL'infractor pot ser reprès per megafonia o presencialment\nFerrocarrils de la Generalitat ha presentat avui una aplicació creada perquè els passatgers puguin denunciar els actes incívics dels seus companys de vagó utilitzant el telèfon mòbil, de forma discreta i anònima. El sistema presentat aquest dimecres pel conseller de Territori i Sostenibilitat, Lluís Recoder, consisteix en una aplicació que inclou 11 actes incívics predeterminats per facilitar la seva denúncia i que té aplicacions a Apple i Android.\nEls actes predeterminats apareixen amb símbols propis a la pantalla del mòbil. Es refereixen a pintar grafits, música alta, gent a terra, viatjar sense bitllet, consumir tabac, apedregada, no respectar els seients reservats a embarassades i gent gran, posar els peus als seients, presència de captaires, embrutar les instal·lacions i ratllar els vidres.\nL'avís de l'usuari serà rebut immediatament pel centre de comandament integrat de Ferrocarrils. El passatger haurà d'indicar la línia de tren en què viatja, l'origen, el destí i, si pot, el número de vagó. Les dades arribaran al centre de comandament i allà prendran la decisió d'avisar per megafonia l'usuari, tant si és al vagó o a l'estació; o bé un agent d'estacions o el mateix maquinista aniran personalment a demanar correcció al client.\nRe: [FGC] Prosegueix la croada per convertir els "ciutadans" en delators xivatos\nper BCN 1984 is coming..\t 31 jul 2012\nper DoS Solutions\t 01 ago 2012\nEpa gent, qui té un mobile d'aquests? Hem sembla que la millor forma de parar aquest control és simplement un DoS... ~1000 avisos falsos per hora durant un parell de setmanes i ningú al 'centre de comandament integrat' fotrà ni cas a l'aplicació aquesta...\nper Maikol\t 02 ago 2012\nEls polítics hispanocatalans només fan que tibar la corda repressiva fins els màxims que permet l'estat espanyol, estat del que s'aprofiten per tal de poder exercir la corrupció amb les espatlles cobertes.


Poc a poc i Mala lletra: de febrer 2010\nHe sopat, sortit a prendre unes cerveses i a dormir a quarts de 3. Amb el son ben agafat, a quarts de 4, m'he despertat de cop. Tot es movia, jo a la llitera de dalt era com una atracció de fira i tot feia crec, crec, ... He trigat a entendre què passava. Estic borratxo? Estic somniant? Fins que quan ha acabat he sentit les alarmes dels cotxes, llums que s'encenen, la gent aixecant-se i comentant-ho, ... Llavors per la tele hem vist que havia estat a Xile, però se n'ha anat la senyal. Internet també ko. Almenys la llum aguantava. Comentem la jugada, analitzem alguna esquerda a les parets i tornem a dormir. Llavors les rèpliques, que pràcticament no he notat. Ens tornem a llevar, un cigarret, xerrant, ... fins que tornem a dormir un parell d'horetes més fins ara. Bon dia.\nPublicat per Jordi a 13:51 2 comentaris:\nNo sé quantes vegades al dia deuen dir-ho, una barbaritat... ;-)\nDe la mateixa manera, a mode de rànking: viste, este, loco, boludo, dale, ...\nI són molt sociables. Sense anar més lluny, avui mateix un home s'ha posat a xerrar amb mi i finalment m'ha acabat convidant a dinar a un restaurant! Ahir al vespre, una noia també va començar a xerrar i ens vam acabar explicant mitja vida. I ara, m'acabo de trobar una noia amb qui ens vam creuar per la muntaya i vam estar xerrant fa uns dies, com si fóssim amics de tota la vida. I això és el pa de cada dia.\nPublicat per Jordi a 0:25 Cap comentari:\nÉs un acte social, especialment entre família o amics, però també desconeguts, com en aquest cas. Es va començar a fer el foc a la tarda, abans de les 8. Després anar coent (MOLT) la carn, poc a poc, afegint brases cuidadosament: va haver-hi talls que van ser a la barbacoa més de 4h! Durant tot el procés es va prenent vi, cerveses, cocacola+fernet, ... i anar xerrant. Després es mengen alguns talls, es cou més la resta, es torna a menjar, ... Tot plegat, per acabar sobre les 3 de la matinada.\nPublicat per Jordi a 1:13 5 comentaris:\nÉs l'equivalent del Bufet Lliure, amb tot el que s'hi sol trobar des d'amanides fins a postres, però amb una mega-graella i una persona que no para de fer carns a la brasa, evidentment incloent vedella, però també xai, pollastre, xoricets i morcillas. I el preu ronda sobre els 8€... Un autèntic perill!!\nSi el negoci està portat per Xinos (sí, aquí també passa), a més a més pots trobar-hi menjar xinès, sushi i similars...\nEntre copes i trekkings\nProcediment: cadascú porta 1 ampolla de vi i alguna cosa per picar; s'obren totes les ampolles i es comença a menjar i tastar els vins; música, dancings i quan s'ha acabat tot el vi podeu imaginar el resultat :-)\nLes vistes des de la terrassa del hostel, a l'última planta (10ª) de l'edifici més alt de Bariloche: una meravella!\nDe trekking en trekking i anar fent. Potser ja cansa, però n'hi ha de molt guapos, com el d'avui.\nPublicat per Jordi a 23:41 1 comentari:\nPoble hippy (i turístic) on he estat visitant la famosa fira d'artesania, menjant pizza integral, bevent sucs de fruita naturals, cerveses artesanals, ... de fet, aquí es produeix el 75% del llúpol del país. També veient espectacles de pallassos al carrer, músics de carrer, ... Està bé per alguns dies de relax. Així i tot, pels voltants està ple de trekkings interessants que ja he començat a explorar :-)\nPublicat per Jordi a 22:52 3 comentaris:\nDeixo la terra dels contrastos, paisatges estranys, desèrtics, fred, vents huracanats, muntanyes, parcs, llacs, glaceres, el xai, ... i també dels turistes (israelites), preus abusius i tot el que comporta. Han estat unes 4 setmanes ben aprofitades. I ara, región de los Lagos i cap al nord, continuem.\nAquest arbre mil·lenari dóna nom al parc, doncs n'és una reserva. Concretament, aquest exemplar (turístic) que costa tant de fotografiar bé té uns 2600 anys, 60m d'alçada i més de 2m de diàmetre (que aproximadament creix 1mm per any); i se l'anomena "El Abuelo". De fet, en llengua Mapuche l'arbre s'anomena Lahuan, que vol dir avi.\nClar, per poder veure'ls cal apuntar-se a una excursió guiada en grup, doncs sols es pot arribar en vaixell i està prohibit anar-hi sol... :-( De totes formes, les explicacions del guia van ser molt interessants.\nI aquí, com a Vietnam, els wild rabits... :D\nLa mítica Ruta 40 i la mare que la va parir! Clar, no és el mateix fer-ho en moto com va fer el Che o 28h en seient de bus regular, considerant que és la part sense asfaltar, de terra i pedres. Així i tot, és una experiència: pels paisatges hipnòtics, parades a llocs surrealistes, ... el puto cul del món.\nPublicat per Jordi a 16:20 2 comentaris:\nImponent! Després de dies de mal temps, s'havia d'aprofitar el dia més esplèndid dels últims 2 mesos, així que vaig tenir la brillant idea de fer 2 trekkings en 1 sol dia. Clar, anava amb un de Bilbao, que no em va costar gaire de convèncer... :-)\nI després de la mega-caminata de 12h, sopar lleugeret: bife de 500g! Va quedar el plat ben net, acompanyament inclòs, sucant pa i compartint postre. Evidentment, ben regat amb un Merlot Patagònic.\nBé, aquí es menja molt carn...\nAquest és el nom del trekking que he fet aquests 4 dies, doncs el recorregut té forma de W. És a Torres del Paine (Xile). He tingut sol, fred, pluja, neu, vents huracanats, ... tal com diuen, les 4 estacions de l'any en un sol dia!\nPublicat per Jordi a 0:52 7 comentaris:\nDeixo momentàniament el país on he passejat per l'avinguda més ampla del món, la pingüinera més gran del continent, tastat la birra artesanal més austral, la millor carn de vedella, els millors gelats, pasta i pizza. Clar, pobre del qui els hi discuteixi... què us haig de dir :-)\nDe totes formes, tots els argentins/es amb qui he tractat eren molt amables, simpàtics, divertits i honestos, sense cap doble sentit, de veritat. Això sí, xerraires...\nEn fi, demà me'n vaig a fer una travessa de 4-5 dies pel parc de Torres del Paine (Xile). Ja he llogat tenda, aïllant, bon sac, fogonet i petita olla. Clar, també he comprat menjar per tots els dies. No vull saber el pes que porto... i espero que no em plogui massa ni faci un fred extrem!\nPublicat per Jordi a 3:00 4 comentaris:\nAra sí, encara que no em ve de nou, una glacera de veritat!\nI a continuació, cap a Xile: Torres del Paine.\nAhir vaig aprendre 3 coses:\n1) A Ushuaia hi ha hospital\n2) D'aspecte cutre però t'atenen bé i gratis\n3) A Ushuaia no hi ha ràbia\nEn fi, que m'ha mossegat un gos, què hi farem. Després de mossegar-me, l'amo em va dir que no em mogués gens o hi tornaria i el xuxo m'anava ensumant les mans, els ous, ... fins que el va poder agafar. Buf, encara tinc la possibilitat de tenir descendència :-)\nQue ningú no s'espanti, ferida molt molt superficial, com una rascada. Ni tan sols risc d'infecció.\nPer altra banda, he passejat en barca pel canal del Beagle (per veure la fauna de les illetes), un dia caminant pel parc nacional, un altre d'excursió a la glacera, un pels llacs amb un cotxe que vaig llogar amb uns altres catalans (conduint nevant!), algun museu, ...\nTambé ha caigut ja el cordero patagónico (modalitat típica de parrillada libre: bufet lliure de graellada tremenda de carns a la brasa, un autèntic perill!), peix bo i marisc (malgrat la marea roja), alguna bona farra, ... tot això amb gent diversa que et vas trobant.\nI ara, volant cap a El Calafate, a veure el Perito Moreno.\nAl fons, Ushuaia i el canal del Beagle.\n"Glacera" (de pa sucat amb oli) sobre Ushuaia, a menys de 1000m d'alçada.\nPublicat per Jordi a 14:57 2 comentaris:


Llum verda a la supressió de les corrides de toros a Catalunya\n21 Dec 2009 - 25 Jun 2017\nDilluns21 de desembre del 2009\nEl Parlament derrota les esmenes a la ILP antitaurina i comença a tramitar la llei. La majoria de diputats del PSC han votat a favor de les curses de braus\nUlt. Act. 18/12/2009\t17:22\ngran\t| petit\t 398 opinions\nLlum verda a la prohibició de les corrides de toros a Catalunya. El ple del Parlament ha acordat aquest matí, en una sessió històrica, tramitar una llei abolicionista, en derrotar les esmenes a la totalitat que havien presentat el PSC, el PP i Ciutadans.\nJoan Puigcercós (ERC) i Francesc Pané (ICV) han defensat obertament la ILP antitaurina, que ha estat presentada per un dels promotors, Anna Murlà.\nEl convergent Josep Rull ha argumentat la llibertat de vot que tenia el seu grup.\nA cada comentari hi ha dues opcions de vot, un signe positiu i un de negatiu, que permeten valorar el seu contingut. Quan els vots negatius sumen una quantitat predeterminada, el text s'oculta i al seu lloc hi apareix una advertència. L'ocultació d'un comentari reflecteix exclusivament l'opinió dels lectors.\nEl sistema registrarà aquest comentari associat a la teva IP (75.101.246.104)\n398. ALMENDRALEJO = ESTUPID aqui a catalunya tambe es un sinomin\ntontin 18.12.09, 11:29\n397. Molt parlar de treure'ns de sobre la crosta espanyolista però no us adoneu de la invasió islàmica, que encara és pitjor. Això sí, a Valls a una dona li apliquen la xària i tots muts i a la gàbia, que ningú no s'emprenyi. Aquest Nadal, mengeu força pernil, força botifarra i força cansalada i beveu força cava, perquè d'aquí quatre dies uns altres ens prohibiran menjar porc i beure alcohol i alhesores, correm-hi tots. Per quan una ILP en contra de les mesquites i de portar el cap tapat en públic? Catalunya catalana, ni espanyola ni musulmana.\ncowboy 18.12.09, 12:25\n396. Qualsevol d'aquests dies el Boadella torna a demanar el carnet del PSC. Per un hiperlerrouxista no té cap raó política ser-ne fora. Ja només és el puntillu.\nRamon 18.12.09, 11:30\n395. A la resta d'espanya també hi ha molta gent que està en contra d'aquesta costum sanguinaria de martiritzar animals només per plaer. No cal ser català per estar en contra.\nEl respecte per els animals és universal 18.12.09, 12:25\n394. Aquesta opinió ha estat considerada inapropiada pels lectors i s'ha ocultat.\n393. Les reaccions de l'espanyolam són semblants a les que tenen davant de la independència del nostre país: No tenen arguments, insulten, bramen i utilitzen una gran dosi d'escatologia. Ha, ha, ha! Però en aquest cas es palesa més encara la seva ignorància, a les Illes Canàries des de l'any 1991 ja no fan corrides, les vàren prohibir!\nPaïsos Catalans 18.12.09, 11:30\n392. Molt bé, però siguem coherents! Ara toca prohibir el lamentable espectacle de les matances del porc. Perquè de sang en corre i molta i, fins i tot, s'organitzen excursions com si fos un reclam turístic més. I, com no, prohibir totes les obres d'art que facin referència als toros, com quadres de Goya o Picasso, poemes de Lorca o llibres d'Hemingway.\nCpwboy 18.12.09, 11:30\n391. ALMENDRALEJO = ESTUPID aqui a catalunya tambe es un sinomin\ntontin 18.12.09, 11:30\n390. corrides de toros??? en quina llengua està escrit?\nfesluc 18.12.09, 12:26\n389. No incloure nens menors als Castells, aixo si que es dolent i salvatge, son presonas !\nEl torito 18.12.09, 13:53\nToros, Iniciativa Legislativa Popular, ILP, José Montilla, Parlament\n>> 18 de desembre de 2009 La "imbecil·litat" dels "exaltats" catalans antitaurins, reflectida als digitals espanyols\n>> 16 de desembre de 2009 Gairebé 300 personalitats del món cultural català defensen els toros com un espai de llibertat\n>> 18 de desembre de 2009 Expectació total\nEl lector informa\nDades del diari\nAVUI.cat a la teva web\nEnllaços de l'AVUI.cat: Avui.tv Avui Paper Avui Sabadell Avui terrassa Va de Vi Blogs Fòrums\nEnllaços d'El Punt: El Punt Presència El Quiosc Club del Subscriptor El Punt Habitatge Agenda de Catalunya


El camp de concentració nazi de Gusen es va cobrar la vida de dos rubinencs\nDimecres, 14 Agost 2019 12:31\nL’horror dels camps de concentració nazis tenen dos noms i cognoms rubinencs. Són el d’Enrique Aragonés Campedrós i el de Joaquin Rusiñol Folch, morts l’any 1941 al complex d’extermini Mauthausen-Gusen.\nFa uns dies, el Butlletí Oficial de l’Estat (BOE) va publicar els noms de les víctimes espanyoles als camps de concentració nazis. Un total de 4.427 víctimes, de les quals 1.094 eren catalanes i d’aquestes, dues eren de Rubí.\nLa immensa majoria dels catalans deportats va morir al complex Mauthausen-Gusen, dos camps creats durant l’ocupació d’Àustria i que, amb el temps, també es van convertir en lloc d’extermini, entre els anys 1940 i 1945. Concretament, els dos rubinencs van perdre la vida al camp d’extermini de Gusen, on van morir 898 dels catalans registrats al document publicat al BOE. Es tracta d’Enrique Aragonés Campedrós que va néixer a Rubí el 14 d’octubre de 1904 i va ser assassinat pels nazis el 7 d’agost de 1941 a Gusen, quan tenia 37 anys i de Joaquin Rusiñol Folch que també va néixer a Rubí el 16 de març de 1912 i que va ser assassinat pels nazis als 29 anys, el 27 d’abril de 1941 a Gusen. Els dos rubinencs formaven part d’un grup que va arribar a ser el més nombrós del camp, amb 10.000 republicans espanyols.\nEls noms i cognoms dels lluitadors antifeixistes, víctimes de l'horror nazi, han estat durant tots aquests anys en uns llibres a la seu del Registre Civil Central de Madrid. Amb aquest cens es podia saber no només la identitat dels morts, sinó també els llocs i dates de naixement i defunció dels deportats. El reconeixement públic cap a aquestes víctimes, que van passar per l’horror de viure dues guerres en una mateixa dècada, ha arribat després que el govern de l’Estat aprovés celebrar el 5 maig com el dia oficial per homenatjar les víctimes republicanes del nazisme.\nL’edicte publicat la setmana passada recull el fins ara llistat més complet dels espanyols morts als camps de concentració austríacs, cosa que permet els familiars que puguin presentar al·legacions i correccions en el termini d’un mes. Després podran ser inscrits com a morts en el Registre Civil Central.\nAquest camp d’extermini nazi era un conjunt de tres camps de presoners a l’est de la ciutat de Linz que es dividia en Gusen I, Gusen II i Gusen III. Els tres centres d’aquest complex tenien els mateixos responsables de les SS, que a la vegada depenien del camp de concentració de Mauthausen.\nA Gusen s’utilitzava el treball forçat dels presos, que juntament amb les condicions de vida extremadament dures, l’alimentació insuficient i tota mena de maltractaments, es va traduir en l’extermini de la majoria dels interns.\nAl complex repressiu de Gusen es van practicar diferents tipus d’assassinat, tan dins del recinte amb la selecció de presos dèbils o malalts per a la seva mort per gasejament al castell d’Hartheim o bé als vehicles adaptats pels alemanys nazis per assassinats per gas.\nMalgrat que l’eliminació dels presos tenia lloc en tot el conjunt de subcamps depenents de Mauthausen, a Gusen es va produir un percentatge alt de morts. Per exemple, dels republicans espanyols arribats a Mauthausen entre els anys 1940 i 1945 un 65% va morir, és a dir, gairebé 5.000 dels 7.200 espanyols. Dels 5.000 assassinats prop del 80% va morir a Gusen.\nEl 5 de maig de 1945 les tropes nord-americanes van arribar a Gusen (i Mauthausen), cosa que va significar la fi d’aquests camps d’extermini. Les SS en gairebé al complet havia abandonat aquelles instal·lacions els dies anteriors a l’alliberament.


Visita de P4 als bombers de Vic » Escola Sant Marc\nVisita de P4 als bombers de Vic\n6 de març de 2015 /Comunitat Petits/petits\nEl dimecres 4 de març, tots els alumnes de P4 hem anat de visita al Parc de bombers de Vic.\nAmb una mica de pluja hem pujat al bus per anar fins a Vic. Allà, els bombers ens han ensenyat el seu equipatge i les seves eines per treballar. Ens han ensenyat els seus camions i, fins i tot, ens hi han deixat pujar!!\nLa visita ens ha agradat molt!!


Casa / Vil·la en excel·lents condicions en venda a Ibiza ciutat, Eivissa\nImpressionant vila en venda en una zona tranquil·la a Sa Carroca, Eivissa\nAquesta vila gaudeix d'una situació ideal, a prop de la ciutat d'Eivissa, que posa a la seva disposició un aeroport, discoteques, restaurants i platges de moda. Aquesta bonica vila gaudeix d'un ambient exòtic amb la piscina envoltada per un jardí tropical.\nEs distribueix en una casa principal amb dos dormitoris dobles grans i un bany i una casa de convidats amb un dormitori doble i bany. Dos dels dormitoris donen a la piscina. A més, es beneficia d'una gran terrassa a l'última planta amb vistes a la mar. Així mateix, hi ha una rentadora i assecadora a la casa principal i totes les estances disposen d'aire condicionat / calefacció.\nLa vila inclou terres de fusta en tot l'espai i una cuina totalment equipada. El terrat és un lloc perfecte per relaxar-se i gaudir de les vistes obertes a la ciutat, a la platja d'en Bossa, a l'illa de Formentera i a la mar Mediterrània.\nL'habitatge es beneficia d'un gran potencial de rendibilitat, ja que disposa de llicència turística i sol llogar-se contínuament durant tot l'estiu, ja que és a prop dels principals llocs d'interès. La piscina és privada i rep sol durant tot el dia.\nSaló-menjador amb accés a la piscina\nGran terrassa amb zona solàrium al terrat\nAquesta vila se situa en un barri tranquil de Sa Carroca, a prop de tot: a pocs minuts de la ciutat d'Eivissa, escoles, supermercats, platges, restaurants, bars i discoteques i de l'aeroport.


Cicle Inicial « Escola Estel Guinardó\nCOWORKING TO LEARN ABAUT THE HOUSE\nEls alumnes de segon rebem la visita de la Guàrdia Urbana per treballar seguretat vial. Hem après i gaudit molt.\nENS ENCANTA COMPARTIR EL MATERIAL DE CONSTRUCCIÓ KAPPLA AMB ELS /LES COMPANYS/ES DE CICLE !!!\nARRIBEM AL FINAL DEL TRIMESTRE!!\nHa arribat el final de trimestre i ho celebrem amb un gran concert, fem cagar el tió i descobrim qui era el nostre/a amic/ga invisible !!!!\nAquest curs hem incorporat també una nova organització a l’hora de plàstica. Ens hem organitzat en grups barrejats per tal de treballar la plàstica a partir de tres artistes: Picasso, Keith Haring i Sonia Delaunay. Aprofitem que tenim el reforç de la mestra d’anglès de l’escola per poder fer el taller de Picasso en anglès. Us deixem algunes imatges d’algun taller…\nESPAIS CREATIUS D’APRENENTATGE\nAquest curs continuem treballant dues tardes setmanals en espais creatius d’aprenentatge. Aquest curs seguim amb l’espai d’informàtica, l’espai de teatre, l’espai d’instrumentals i l’espai de medi i experimentació. Ens encanten aquestes estones compartides amb els companys de cicle ! Us deixem algunes imatges de l’espai de medi i experimentació.\nEXCURSIÓ AL PARC MEDIAMBIENTAL DE GUALBA\nHem anat tot el cicle junts al parc de Gualba per poder gaudir de la tardor i per trobar les fonts al camí del bosc.\nAvui al cicle inicial hem observat els gotims del raïm, per dins i per fora, hem tocat, hem olorat i també l’hem tastat. Hem gaudit molt de l’activitat.\nHem començat el treball amb regletes dins de l’àrea de matemàtiques i també gaudim d’elles com a eina artística.\nAprofitant l’arribada de la tardor hem repassat els mesos de l’any amb la canço de la Damaris Gelabert. Si voleu fer-la sonar a casa us deixem l’enllaç:\nEls alumnes de primer hem anat al GIMNÀSTIC CLUB DE GRÀCIA ens ha agradat molt i hem pogut conèixer i provar la gimnàstica com esport olímpic.\nEl Pintor Esbojarrat ens ha demanat que avui vinguem a l’escola amb el kit de dormir. Mireu que guapos estem !\nAquest dilluns amb l’arribada del rei Carnestoltes hem decorat les baranes amb llacets de paper.\nAvui al cicle inicial hem explicat el conte sobre la pau “Si tingués la màgia d’un mag “. Ens ha agradat i emocionat molt la història i el fet de compartir el moment com a cicle.\n1r i 2n COMPARTIM PROJECTES\nLa setmana passada vam exposar els nostres projectes als infants de Parvulari. Va ser una experiència molt gratificant!\nA PRIMER ESTEM FENT JOCS MATEMÀTICS…\nMIREU QUE PENSEM QUAN PARLEM D´AMISTAT…\nSORTIDA AL CRAM ( FUNDACIÓ PER A LA CONSERVACIÓ I RECUPERACIÓ D´ANIMALS MARINS…)\nEls nens i nenes de primer hem anat al CRAM, ha estat molt interessant i hem après moltes coses noves…\nA LA CLASSE DE PRIMER…\nA la classe de primer estem treballant el projecte de l´Aquari i volem saber com és un peix per dins i per fora. Per això hem anat a la peixateria i hem pogut veure un munt de peixos i a l´aula els hem pogut tocar i observar molt bé.\nPREPAREM ELS NOSTRES TALONARIS DE MOMENTS ESPECIALS PER REGALAR A LES FAMILIES…\nPer la reunió de pares sempre preparem alguna manualitat, aquest any a segon treballem l’ importància dels moments especials i en família. Per això el nostre regal aquest any és un talonari de moments especials per passar amb la nostra família….\nA PRIMER HEM OBSERVAT EL RAÏM PER FORA I PER DINS ABANS D’ANAR A VEREMAR.\nANEM A VEREMAR….\nAquest curs els alumnes de cicle inicial vam començar el curs treballant a medi la verema i per tant vam anar d’excursió de tardor a veremar amb Viu la Vinya.\nRESUM DELS PRIMERS DIES D’ESCOLA A LA CLASSE DE SEGON …\nAvui els nens i nenes de 2n hem participat a l’espectacle del Dansa Ara. Us deixem un petit recull d’imatges.\nAvui 8 de març treballem des de l’aula el dia internacional de la dona. Tota la setmana hem estat coneixent dones importants de la història per diferents motius. Avui ho recollim en el nostre mural de cicle inicial.\nAvui els alumnes de segon treballem les matemàtiques a través de jocs matemàtics. Gaudim mentres aprenem !!\nEls alumnes de cicle inicial hem anat al SAT Teatre a veure l’obra de Papyrus.\nJa estem al Museu Egipci aprenent un munt de coses noves!\nSortida de tardor a Gualba !!\nQuins dinars més bons!!!! Després d’una bona passejada ja teniem molta gana !\nFem simetries amb les fulles de tardor !\nAvui fem garlandes!\nGràcies a les families per la gran biblioteca d’EGipte\nGràcies a totes les famílies per fer de les reunions d’aula un moment màgic!\nREFRESCA’T AMB LA CLASSE DE PRIMER\nAvui a la classe de primer hem celebrat el dia de les matemàtiques portant roba decorada amb algun motiu matemàtic.\nMATERIALS CONDUCTORS I AÏLLANTS\nAvui he experimentat sobre els materials conductors i aïllants dins del nostre projecte de l’electricitat.\nDANSA ARA A L’ESCOLA\nLa classe de 2n ha tornat a interpretar a l’escola, les danses del Dansa Ara per les seves famílies i els companys i companyes de 1r.\nVan estar molt contents, emocionats i feliços de tenir les famílies tan a prop.\nEXPERIMENTEM AMB ELECTRICITAT ESTÀTICA\nCom són els cables per dins ?? I les piles??\nSOM GRANS ARTISTES! Fem retrats!\nPERDEM LA POR A LA FOSCOR! JUGUEM AMB LES OMBRES!\nLlibre MY FRIEND\nUs volem ensenyar els textos i dibuixos que vam pensar i crear les nenes i els nens de la classe de 2n pel llibre My Friend. Aquesta idea ens la va proposar la Maria Clapés, i ha estat ella mateixa qui ha portat i ha ensenyat el conte My Friend a l’Amar, la Mayssam, l’Elaf, l’Abdul, en Braïm, la Noor, l’Heva i en Mohamed, protagonistes del llibre Amic Meu, on ells i elles ens narraven, amb els seus textos i dibuixos, les seves històries personals com a refugiats de guerra.\nSón un grapat de desitjos i sentiments que esperem que d’alguna manera, puguin alegrar i animar a aquests nois i noies.\nFI DE PROJECTE “ELS POLICIES”\nJa gairebé estem acabant el projecte dels policies, però aquesta vegada per valorar el que hem après hem fet servir l’aplicació kahoot com a joc de preguntes i respostes. Hem gaudit molt de l’experiència !\nEXPOSICIÓ DE LES MAQUETES A LA CLASSE DE 4t\nHem anat a explicar les maquetes dels aparells del cos humà a la classe de 4t, perquè també estudiaran aquest tema més endavant i els pot servir. També ens han demanat que els hi deixem les maquetes quan ho estudiïn.\nHem fet 2 experiments perquè entenguin millor l’aparell respiratori i l’aparell digestiu: l’experiment del vinagre i l’experiment dels globus.\nEn finalitzar l’explicació de cada aparell ens han fet preguntes força interessants que ens han fet pensar i repensar coses sobre el que havíem treballat fent les maquetes.\nEns ha agradat molt anar a 4t a explicar aquest tema. Ens han escoltat bastant bé, i hem quedat en fer un intercanvi de tot el que aprenguin ells i elles.\nA la classe de 2n volem saber com funciona el cos humà.\nLes famílies han vingut a participar i a ajudar-nos a fer les maquetes dels aparells del cos humà. Les maquetes ens ajuden a entendre com funciona el cos humà, i estem contents perquè han quedat molt creatives!\nDilluns passat dia 21 de novembre vam anar amb el grup de 1r i 2n a veure el concert Cobla 2.0 al Palau de la Música. A més a més de gaudir de la visita a l’edifici del Palau, que ens va deixar bocabadats amb tants detalls, també ens va agradar molt el concert. Ens van presentar els instruments de la Cobla, que en són 12 tot i que només són 11 músics, vam descobrir que això es deu a que hi ha un músic que en toca dos alhora! El flabiol i el tamborí. Ens van explicar que hi havia instruments que anaven en parella, com per exemple: els tibles, les tenores, les trompetes i els fiscorns, i altres que van sols com és el cas del trombó, el contrabaix i el flabiol i el tamborí.\nA la cobla hi trobem instruments de vent, la gran majoria, però també de corda i percussió, com és el contrabaix i el tamborí. Tot i que no formen part de la cobla tradicional, també hi va participar el piano, la bateria i el saxofon.\nVan fer temes tradicionals i també van tocar temes més contemporanis, com quan van tocar la melodia de La Guerra de les Galàxies que tant ens va agradar, o la de Bon Dia dels Pets.\nSORTIDA DE TARDOR. ANEM AL PARC MEDIAMBIENTAL DE GUALBA.\nFem un itinerari pel bosc. Recol.lectem fulles d’alzina, de pi, de roure, de plataner. També recollim els fruits dels arbres: glans i pinyes, i provem cireretes d’arboç. Mmmmm, estaven boníssimes!\nEl dia que celebràvem la castanyada vam aprofitar per anar a fer un tomb al Parc del Guinardó i així estirar una mica les cames i gaudir de les vistes des dels búnquers.\nAquí us deixem unes fotografies de la visita que ens va fer la castanyera Carmeta que ens va explicar una història molt maca de castanyes i cargols… Per la tarda vam fer jocs amb la classe de segon: carreres de sacs, relleus amb moniato i carrera de cullera amb castanya. Ens ho vam passar genial! Per recuperar forces vam menjar castanyes tot junts al pati.\nJA TENIM PROJECTE ESCOLLIT: ELS POLICIES\nLa classe de primer ja hem escollit el projecte. Estudiarem els policies!! Ja hem començat a portar informació i junts treballem per organitzar-la en graelles com ho fan els nens més grans de l’escola.\nLa classe de 1r hem fet un taller de cuina dintre de les celebracions de la Castanyada. Hem fet unes aranyes molt simpàtiques amb galetes oreo i regalèsia vermella. Ens han quedat molt divertides i molt bones !!\n2N -SORTIDA A LA PLATJA DEL SOMORROSTRO – 20 de setembre de 2016\nFem l’activitat “EL PUZLE DE LES PLATGES”.\nHem parlat i après diferents coses sobre la nostra platja i el nostre mar. Ens han explicat com ha canviat aquesta platja des de fa 100 anys!! També hem jugat a la platja, i ha estat una manera molt gratificant de retrobar-nos com a grup.\ni ens han gravat els del Catakrac de BTV!\nBERENAR DE COMIAT A 1r\nAquestes són les fantàstiques fotos que va captar la Sandra, mare de l’Abril de 1r, divendres passat, a la festa de tancament del projecte de PAÏSOS que hem anat fent al llarg de tot el curs a la classe de 1r.\nUn berenar multiètnic, on tothom va tastar els diferents “platets” dels diferents països de procedència d’algunes mares i pares de 1r.\nVan ser ells (amb l’ajut indispensable d’alguna àvia), els qui ens van preparar aquests suculents plats, dolços ó salats, amb l’acompanyament d’alguna beguda refrescant.\nVa ser una festa súper agradable, amb molt bon ambient, que va acabar sent multiguai!!\nTOT VA AGRADAR MOLTÍSSIM perquè…NO VA QUEDAR RES!!!\nVISITA AL MACBA (1r)\nEns aturem a mirar, pensar, comentar i analitzar l’obra d’en Tàpies “Rinzen“. http://www.macba.cat/ca/rinzen-1461\nTambé observem i ens endinsem en algunes obres de l’exposició “Desitjos i Necessitats“.\nFinalment, construim una petita obra efímera amb tubs de pvc, com ho fa l’artista israeliana Sigalit Landau, amb canonades de veritat.\nAcabada la visita, gaudim del sol a la plaça dels Àngels, de la gent que s’hi mou, de la gent que hi habita……\nPETIT CONCERT DELS GERMANS NARICCI\nEls germans del Rubén de la classe de 2n van venir a l’escola a fer un petit concert de caixó i guitarra acústica per a les classes de 1r, 2n i 4t. La Lola i el Rubén estaven encantats que ho fessin. Després ens van ensenyar a tocar el caixó.\nEns va agradar molt la seva música i ens va entusiasmar poder tocar el caixó.\nGrazie mille Fratelli Naricci !!\nEL MEU CENTAURE LIRION.\nEls alumnes de segon hem treballat la descripció a partir del nostre dibuix del centaure Lirion, el carnestoltes d’aquest any 2016.\nA les estones de textos hem escrit la descripció i després ho hem gravat amb les tauletes que hem tingut de préstec i que disposàven d’un programa molt divertit on el nostre centaure sembla que parli.\nEl Cicle Inicial ja té enllestit el ninot de Carnestoltes,\nel Centaure LIRION.\nMares i Pares de 1r: Contacontes d’excepció!!\nDurant el primer trimestre de curs, a la classe de 1r, hem tingut la visita d’uns Contacontes d’excepció: 13 mares i 4 pares ens han delit amb contes variats i creatius que ens han fet reflexionar molt, i en els que el llop és un dels seus principals protagonistes.\nEn aquests contes hem pogut descobrir: llops forts, llops ferotges, llops valents, llops llestos i astuts, llops goluts i golafres, afamats, dolents, dolentíssims i molt enfadosos. Fins i tot llops, que estranyament, tenen por de nenes que mengen llops a l‘hivern…\nTambé hem descobert llops bons, dolços com el sucre, carinyosos, dòcils, porucs, perdedors, llops que semblaven valents, llops amb emocions tan normals com la gelosia i la ràbia, llops “patosos”, llops que “parlen zopez”, llops tristos, llops solidaris, llops que tenen desitjos, i llops que estimen i volen ser estimats…igual igual que nosaltres!!\nAquesta és la pel.lícula dels bonics i màgics moments que hem passat, escoltant els pares i les mares Contacontes de 1r\nL’ESPECTACULAR I INTERACTIVA REPRESENTACIÓ DE\nA la classe de 1r ja fa dies que vénen mares i pares a fer de ContaContes.\nEl protagonista indispensable d’aquests contes és el LLOP.\nAixí vam quedar amb els nens i nenes de 1r, que ho van expressar preferentment.\nMés endavant penjarem en aquest bloc un recull de fotos d’aquestes jornades dels Conta-Contes.\nDe moment, us avancem aquest vídeo de l’espectacular representació teatral interactiva per part de quatre mares de la classe, que vam gaudir el passat dilluns.\nEn paraules dels mateixos infants:\nA mi em va agradar molt, ja sabia el conte i vam menjar magdalenes.\nEm va agradar moltísim perquè van amagar a l’àvia a l’armari i el llop es va disfressar d’àvia.\nEm va encantar perquè els personatges ja els sabia i al final el llop no es va menjar a l’àvia.\nEm va fer molta gràcia, els personatges eren molt divertits.\nEm va agradar perquè era un llop molt guai.\nMolt bé la representació!!!\nEm va agradar moltíssim. El llop era molt pelut.\nA mi em va agradar moltíssim perquè quan va venir el llop em va fer por.\nVa ser superguai!!!! perquè la Caputxeta Vermella va dir que la seva mare li “esclafaria el cul” perquè li va dir que no donés a ningú el menjar del cistell.\nEm va agradar quan el llop va entrar per la porta de la classe.\nMolt xuli!! Quan la mare de l’Aran donava voltes per trobar a la Caputxeta…\nEm va agradar quan el llop feia d’àvia.\nEm va agradar quan el caçador buscava el llop i no el trobava.\nSuperguai!! Quan la mare de la Caputxeta li va dir que no parlés amb ningú i va parlar amb el llop.\nEm va agradar perquè vam menjar galetes al final.\nSORTIDA EL CORREDOR-MONTNEGRE. 1r i 2n\nEl passat 19 de novembre els nois i noies de 1r i 2n vam passar un dia de tardor al bosc del Corredor. Vam fer un passeig pel bosc, observant, experimentant, olorant, tocant…i vam fer mooooltes descobertes que volem compartir en aquest bloc.\nEls grups d’exploradors eren:\nELS CRACKS DEL BOSC:\n* VAM TROBAR CACA DE CUC DE TERRA I SABIEM QUE ERA DE CUC PERQUÈ LA CACA ERA TERRA. LA CACA TAMBÉ ES DIU FEMTA.\n* ELS PIXA-LLITS SÓN UNA MENA D’ARANYA. EL VAM OBSERVAR EN UNA CÀPSULA DE PETRI I DESPRÉS EL VAM DEIXAR ANAR EN UNA FULLA D’ALZINA.\n* VAM FER UN JOC DE BUSCAR FULLES DE DIFERENTS ARBRES COM L’ALZINA, EL ROURE, EL PI…\n*VAM RECOLLIR MOOOOLTS GLANS, SÓN ELS FRUITS DE L’ALZINA SURERA.\n*TROBÀVEM SURO PER TERRA. ERA DE LES ALZINES SURERES.\n*QUAN LI TREUEN EL SURO A L’ALZINA, LI TORNA A SORTIR L’ANY QUE VE.\nCAÇADORS DE GLANS:\n* VAM SENTIR EL SOROLL D’UN GAIG QUE FA DE POLICIA DEL BOSC PERQUÈ AVISA QUAN LES PERSONES ENTREN AL BOSC, I FA UN SOROLL COM GAIG, GAIG, GAIG…\n* VAM TROBAR DOS BOLETS. EREN PETS DE LLOP. LI VAM TREURE UNA MICA DE FUM, I UNS ALTRES BOLETS QUE NO SABEM EL NOM.\n* VAM TROBAR COM UNS TOMÀQUETS, PERÒ MOLT PETITS, ERA UN FRUIT D’UNA PLANTA, EREN VERINOSOS I NO ES PODEN MENJAR.\nDIA DE LA CASTANYADA. ITINERARI PEL TURÓ DE LA ROVIRA. 1r i 2n\nLLEGIM A LA CLASSE DE 1R\nLlegim en veu alta, les anotacions de la nostra agenda. Ens agrada compartir les vivències del cap de setmana i que ens preguntin.\nLlegim en parelles. Entre els companys ens podem ajudar i acompanyar.\nLlegim individualment amb un ambient de calma i serenor. Sense pressa, cadascú al seu ritme.\nLlegim llibres variats i atractius. És més motivador per la lectura i satisfà interessos més diversos.\nLlegim per divertir-nos, llegim per saber, llegim per compartir, llegim per fer-nos grans!\nESTRENEM PENJADORS NOUS!!\nAquest passat 1r trimestre, els nens i les nenes del Cicle Inicial hem estrenat penjadors nous a fora el passadís.\nAra podem penjar més còmodament els abrics i motxilles sense que ens caiguin a terra, i també hem guanyat espai a les classes.\n2 thoughts on “Cicle Inicial”\nJuliol 15, 2014 a les 10:17 pm\nAra que estem de vacances… Quina il·lusió tornar a recordar els moments tan xulos d’aquest curs!!!\nfebrer 18, 2015 a les 1:34 pm\nFelicitats! No ho havia vist…. És fantàstic poder-los veure ” en acció”. Els pares i mares sempre tenim la sensació de perdre’ns moltes coses i així ens heu acostat una mica més a la gran feina que fan els nostres peques a l’escola. Moltes gràcies. Núria


Comparteix la teva passió pel vi - El bloc d'Uvinum (8)\nA Catalunya hi ha més bars que altres tipus d'establiments, i és que ens agrada molt anar a picar, conversar i beure una copa de vi al bar. I ara amb raó, perquè una nova investigació de la Universitat d'Oxford ratifica que anar al bar ens fa estar més alegres, sans i feliços.\nAixò radica en que el bar és un punt de reunió i trobada que ens fa sentir millor,...\nAmpolles Magnum, vi per a...\t(0)\nLlocs on beure bon vi a...\t(0)\nMaridatges de tardor que no...\t(0)\nCom triar un rom per regalar\t(0)\nEls 5 aliments més...\t(0)\nTrucs per maridar vi i...\t(0)\nVi vs. Cervesa\t(0)\nTokaj i Tokaji: Puttonyos!\t(0)\n10 idees per un aperitiu...\t(0)\nCòctels d'hivern\t(0)\nCeller casolà: els errors més comuns (0)\nEl vi és un element viu en contínua evolució, molt delicat de conservar ; exigeix ??sobretot sensibilitat davant el problema.\nQuè cal tenir en compte per degustar grappa (0)\nEls gustos bàsics, emmascarats per l'alcohol, les aromes que s'han discriminar sobre un fons intensament alcohòlic, fan que el degustador hagi de posar en joc tota la seva capacitat i...\nEl vi de Porto (0)\nSón molts els tipus de vins de Porto que trobem, però quatre els més importants: Els blancs, White , que poden ser secs o semi-dolços . Entre els negres, el més...\n3 còctels inspirats en dones (0)\nEl 8 de març se celebra el Dia Internacional de la Dona i és per això que avui volem compartir amb tu tres còctels senzills i deliciosos inspirats en dones que, per diferents...\nEls millors còctels de vi rosat per aquest estiu (0)\nEl vi rosat és especialment apetitós ara que ja ha arribat l'estiu. Sol o combinat en un còctel pot ajudar a fer millors les teves vetllades i, per això, avui et volem proposar...


MÉS acusa PP i Vox de "retrocedir 15 anys" en "confondre" la violència de gènere amb la violència domèstica\nActualizado 7/1/2019 16:56:15 CET\nLa diputada de MÉS per Mallorca, Joana Aina Campomar, ha acusat PP i Vox de "retrocedir 15 anys" en confondre "la violència de gènere que ha provocat la mort de gairebé 1.000 dones des de 2003 amb la violència domèstica".\n"El PP s'allunya cada dia més de la lluita contra la violència de gènere iniciada l'any 2004 amb l'aprovació de la Llei a nivell estatal i amb el Pacte d'Estat el 2018 i creiem que és una penalització voler perpetuar drets patriarcals instal·lats en la societat", ha apuntat aquest dilluns en roda de premsa.\nEn aquesta línia, ha lamentat que a dia 7 de gener ja hi hagi "una dona assassinada, 'La Manada' al carrer, una menor violada i una altra violació múltiple" i ha recordat que la violència de gènere és "una violència específica reconeguda en tots els organismes internacionals".\nAixí mateix, ha lamentat que la portaveu del Grup Parlamentari Popular, Margalida Prohens, "no s'hagi aixecat contra la deriva de l'extrema dreta que penalitza la violència de gènere amb postulats d'indefensió dels homes enfront de les denúncies de les dones en els jutjats".\nReferent a això, ha remarcat que "més d'un 90 per cent de les víctimes són dones i menys d'un 1 per cent de les denúncies són falses" i ha lamentat "aquest allunyament" per part del PP "en la defensa dels drets fonamentals de les dones reconeguts per l'ONU".\nD'altra banda, la diputada s'ha mostrat satisfeta que la Llei hipotecària hagi passat el tràmit del Congrés i estigui en el Senat i ha assegurat que aquest ha estat "un objectiu clar" de l'Executiu balear "per defensar l'accés l'habitatge i l'increment del pressupost per a habitatges socials".\nPer la seva banda, el diputat de MÉS, Miquel Gallardo, ha destacat que la prioritat del Govern en el que queda de legislatura és aprovar les lleis de residus, canvi climàtic i sostenibilitat a Formentera, ja que es tracta de tres lleis pioneres a Espanya que suposaran un canvi substancial en la vida de les persones".\n"Són lleis ambicioses i sembla que estem en el bon camí i que s'acabaran aprovant i obrint un camí que seguirà en altres CCAA i al Govern central", ha conclòs.


Obama: "L'accés als llistats de trucades evita atacs terroristes"\nBarcelona.El president dels Estats Units, Barack Obama, va defensar ahir l'accés de la seva administració als registres de trucades dels ciutadans nord-americans com una eina útil per evitar atacs terroristes. Obama va admetre que era una petita invasió de la intimitat, però va afegir: "Ningú no escolta les vostres trucades, no es tracta d'això".\n"No es pot tenir el 100% de seguretat alhora que el 100% de privacitat i zero inconvenients", va resumir Obama. El mandatari va dir que entenia les queixes dels que ho consideraven un "Gran Germà", però les va rebutjar amb l'argument que se'n feia un ús assenyat, sota supervisió judicial i que el Congrés sempre n'havia estat informat.\nEl president nord-americà ha estat especialment criticat per aquest programa, ja que es va comprometre a liderar l'administració més transparent de la història. Ell mateix va explicar ahir que va arribar a la Casa Blanca amb un "cert escepticisme" sobre aquesta eina de vigilància, però que el seu pensament havia evolucionat fins al punt que ara considerava adequades "invasions modestes de la privacitat".\nLa polèmica es va ampliar ahir, ja que els diaris The Guardian i The Washington Post van informar que el govern nord-americà també accedeix regularment a les dades i als arxius que els usuaris guarden als servidors dels gegants d'internet -com Microsoft, Google, Apple, Facebook, Skype i YouTube- a la recerca de suposades amenaces de seguretat per als Estats Units.\nLes empreses cooperen\nSegons aquests diaris, la majoria de companyies d'internet cooperen amb aquesta iniciativa des de principis de l'any 2007, tot i que n'hi ha -com és el cas d'Apple- que hi van posar entrebancs i s'hi van afegir més tard. A més, es té la sospita que no només se supervisa l'activitat cibernètica de ciutadans nord-americans, sinó que també es fa amb la d'europeus que tenen relacions amb els EUA a través d'aquestes empreses d'internet.


PIMEG Girona i Dinàmig potenciaran la competitivitat de les pimesOlot Televisió\nPIMEC Girona i DinàmiG, Agència d’Innovació i Desenvolupament de la Garrotxa, s’han aliat per impulsar conjuntament programes i activitats de suport a la pime. Les primeres accions que impulsaran són el Porgrama de Suport a l’Empresa Familiar, per assegurar la continuïtat dels negocis, i el suport a la Internacionalització. L’acord, signat divendres pel president de PIMEC Girona, Pere Cornellà i pel regidor de Promoció d’Olot, Estanis Vayreda, busca potenciar la competitivitat de les pimes de la comarca, millorant així la competitivitat de la mateixa Garrotxa.\nEn una primera fase s’impulsarà el Programa de Suport a l’Empresa Familiar, que pretén ajudar les empreses en el moment de la successió en particular, i en general, davant de situacions que afectin la continuïtat del negoci. Un programa que ve motivat perquè més del 60% del teixit empresarial són empreses familiars. La majoria no tenen planificada la successió en el moment de jubilació dels propietaris i això afecta la seva viabilitat i el seu posicionament davant de proveïdors, clients i entitats financeres. Concretament a Girona el 82% de les empreses són familiars.\nUn programa que vol ajudar a assegurar el futur de les pimes familiars del territori mitjançant una anàlisi professional de la seva situació financera, la viabilitat d’incorporar nous membres i una transició ordenada de la família dintre l’empresa. D’altra banda l’acord també contempla la promoció i suport a la internacionalització a través de l’experiència de PIMEC en la definició i execució de plans estratègics d’internacionalització. També es preveu fer xerrades empresarials i activitats de networkins adreçades a l’empresa consolidada i als emprenedors.


Col.legi Santa Maria - Fotos i videos Batxillerat\nFotos i videos Batxillerat\nFotos i videos Batxilleratadmin2018-10-14T09:48:46+00:00\nMuseu bíblic i a la Seu\nVisita al Museu Bíblic i a la Seu del grup de 1r de batxiller el dia 3 de maig.\nEl passat 28 de març l’alumnat del col.legi Santa Maria va gaudir d’una jornada Esportiva al poliespotiu de Germans Escales.\nEl dilluns dia 19 de març el alumnes de batxillerat Jia Qing, Elena del Junco, Carme González i Jordi Sampol varen assistir a la IV Olimpíada de Filosofia a la Universitat de les Illes Balears. La prova va consistir en realitzar una dissertació responent a la pregunta “És justificable l’ús de la violència per a intentar assolir una utopia?”. Els hi desitjam molta sort i enhorabona per l’esforç i la feina feta!\nEls alumnes de batxillerat han participat al tercer debat de la Lliga de Debat, una activitat molt didàctica en la que aprenen argumentació, retòrica i desenvolupen l’esperit crític. En aquesta ocasió els nostres alumnes varen defensar que els medis de comunicació són una font d’informació fiable. Enhorabona per la feina!\nTot el colegi celebra en un acte central el dia escolar de la no violència i la pau.\nEl passat dia 17 de gener els alumnes de batxillerat que participen a la Lliga de debat realitzaren el seu segon debat, en aquesta ocasió en les pròpies instal·lacions del nostre col·legi. El tema del debat fou: “Hauria l’humor de tenir límits?”, un tema molt interessant que Elena Pou, Carlos Ferrer, Federico Rodrigues y Adrián Hoz ens varen presentar defensant la postura en contra. Enhorabona per la feina realitzada!\nCaixaforum 1r B\nEl passat dia 14 els alumnes de 1r de bat B varen realitzar una visita guiada a l’exposició “Experiment 2100” al Caixaforum per a l’assignatura de filosofia.\nCaixaforum 1r A\nEl passat dia 19 els alumnes de 1r de bat A varen realitzar una visita guiada a l’exposició “Experiment 2100” al Caixaforum per a l’assignatura de filosofia.\nLliga de debat (1r debat)\nEl passat dia 19 els alumnes de batxillerat Marc Ara, Nagore Galdos, Míriam Navarro i Raquel Giménez varen realitzar el primer debat de la Lliga de Debat 17/18. El tema de debat fou “Poden els videojocs considerar-se un art?” i el nostre equip va defensar la postura a favor. Ho varen fer molt bé i varen aprendre noves tècniques d’argumentació, oratòria i expressió corporal, així com a desenvolupar l’esperit crític. Enhorabona per la feina!\nAlumnes de 1r de batxillerat realitzen una acampada.\nNagore Galdós de 1rB batxillerat ha estat seleccionada com a finalista del concurs de fotografia de l’olimpiada de filosofía.\nLes alumnes Mª del Mar Comas, Laura March i Marisa Rullan participaren en la XXX Olimpiada de Química representant al Col.legi Santa Maria en la UIB\nACTIVITAT DEBAT DE FILOSOFIA\nEl passat dia 7 d’Abril l’equip de Debat de Batxillerat va assistir a la final de la Lliga de Debat al Parlament de les Illes Balears, i els hi varen fer entrega del diploma de participació, reconeixent la seva feina d’investigació, la feina en equip i les seves habilitats en oratòria. Enhorabona per la feina!\nAlumnes de 1r B batxillerat fent una activitat de natació a Son Moix.\nACTIVITAT NOCTURNA ORGANITZADA PEL DEPARTAMENT DE PASTORAL\nCada dimarts a les 21:00 ens reunim varis alumnes d’aquest col.legi amb el Pare Julio i altres voluntaris per a repartir menjar a persones sense llar. Aquesta proposta va sorgir fa uns anys i poc a poc s’ha anat expandint fins arribar a nosaltres, gràcies a aquesta activitat els voluntaris podem connectar amb persones que per diferents raons han arribat a aquesta situació. A més la causa de repartir menjar ens serveix per a que ells ens contin el seu dia a dia i es sentin acompanyats.\nTaller de robòtica a la UIB.\nAlumnes de 1rA i B varen gaudir amb aquest taller de la UIB. Programaren un robot per a que realitzés un determinat circuit sense xocar amb uns obstacles.\nEl divendres día 10 cinc alumnes de Batxillerat varen participar a les Olimpíades de Filosofia a la Universitat de les Illes Balears. Els hi desitjam molta sort!\nAlumnes de 1r Batxillerat A visiten la Catedral i el museu bíblic”.\nHem fet aquesta visita i ens ha agradat molt.\nActivitat de Flag Rugby\nHan practicat aquest esport tan interessant\nAlumnes de 1r Batxillerat B de visita a la UIB per a realitzar la pràctica “Què és la sang?”.\nHem pogut preparar un frotis de sang, observar les cèl·lules sanguínies al microscopi, determinar el nostre grup sanguini i comprovar les nostres freqüències cardíaques i pressions sanguínies en diferents condicions (normal, exercici físic, hiperoxia i hipoxia).\nPrimer debat del alumnes.\nAhir dia 15 varen fer la primera sessió.\nAlumnes de batxillerat practicant debats per a la lliga.\nAvui tenen una altra sessió de preparació al nostre col.legi.


Parc Nacional de Plitvice – ainaBlog :: Els meus viatges\nViatge a Austràlia\nViatge a Beijing\nViatge a Canadà Est\nViatge a Indonèsia\nViatge a Islàndia\nViatge a Japó\nViatge a Tailàndia\nParc Nacional de Plitvice\n21 agost 2010\nSeguint les recomanacions de la noia d’informació del Parc Nacional de Plitvice, ens hem presentat a l’entrada 1 del parc a les 7:45h del matí, per evitar aglomeracions de gent.\nA part de l’entrada, que són 15 € per persona (11 € per estudiants), el parking també és de pagament (1 € l’hora). La mateixa entrada disposa d’un mapa molt petit amb les diferents rutes a peu marcades. Tot i això, per a tenir un mapa més detallat, cal comprar-lo a l’oficina d’informació (3 €), que està al costat de les taquilles. Aquí a Croàcia et fan pagar per tot!\nExplico una mica com està organitzat el parc. Hi ha 2 entrades, la nº1 (més petita i amb menys gent) i la nº2 (que és més gran i disposa d’alguns hotels). Des de les dues entrades pots fer qualsevol dels itineraris disponibles, així que la decisió d’anar a una o una altra entrada depèn d’on tinguis l’hotel.\nEl parc té dues zones diferenciades, separades pel llac Kozjak (el més gran). Hi ha petits vaixells que travessen el llac i et porten d’una zona a l’altre (passen molt freqüentment). També hi ha uns trenets (petits autocars) que recórren el parc per fora i et permeten anar d’una punta a l’altre. Tant els vaixells com els trenets estan inclosos amb el preu de l’entrada.\nEn el mapa detallat surten els diferents recorreguts que es poden fer a peu, cada un identificat per una lletra i un color. Els recorreguts són de 2, 4 i 6 hores, tot i que es poden fer combinacions d’aquests i estar-hi més o menys temps. Està tot molt ben senyalitzat, així que no hi a pèrdua. Tots els camins són molt fàcils, la majoria planers, tret d’algunes escales fetes amb troncs que no tenen cap dificultat.\nNosaltres hem seguit l’itinerari C, el més complet (6 h), que reccorre primer la part sud del parc, on principalment hi ha la cascada Veliki Slap (la més gran) i el llac Milanovac, després s’agafa el vaixell per creuar el llac Kozjak i finalment es recorre la part nord del parc (més propera a l’entrada 2). Aquesta segona part és potser la més maca, ja que hi ha més cascades… a mi personalment m’ha agradat més.\nAbans d’agafar el vaixell per a creuar el llac (a la zona sud) hi ha una zona de picnic, lavabos i una cafeteria. Allà hem aprofitat per esmorzar el pa amb xocolata que portàvem.\nAl final del recorregut C (a la zona nord) també hi ha una zona per menjar, lavabos i un “restaurant” on fan pollastre, hamburgueses i sandwiches. Nosaltres ens hem fet unes cheeseburgers però no valien res! El formatge de tranchete i el pa sec. Recomano portar bocates de casa, perquè aquí el menjar és horrible (el pollastre tampoc no tenia bona pinta i els bikinis te’ls venen freds).\nMés fotos del parc…\nCom que era la 13h i ja havíem dinat, hem decidit baixar a peu fins l’estació de “tren” de l’entrada 2, per l’altra banda dels llacs, en comptes d’agafar el trenet directes cap a l’estació de l’entrada 1 (que és el que marca l’itinerari C com a final de recorregut). Així, ens hem fet la zona nord pels dos costats dels llac, seguint l’itinerari H (només val la pena fer-ho si no estàs cansat i tens temps, ja que les vistes no són espectaculars).\nPer arribar a l’estació 2, cal creuar el llac Kozjak de nou. Aquí hem vist la quantitat de cua que hi havia per agafar el vaixell cap a la zona sud del parc! Hi ha moltíssima gent que arriba al migdia… nosaltres, per sort, hem agafat el vaixell cap a l’estació 2 (no cap a l’estació de la zona sud), i no hi havia gens de cua. Un cop creuat el llac, es pot llogar una barqueta per 50 kn (7 €) i estar lliurement pel llac Kozjak durant 1 hora.\nJa a l’estació 2, hem agafat el trenet cap a l’estació 1, des d’on s’ha de caminar 10 minutets fins al parking de l’entrada 1. Aquest camí disposa d’alguns miradors! Ha estat una bona sorpresa 🙂 Es poden veure els llacs des de dalt, i algunes de les cascades:\nFinalment hem arribat a les 15h al parking de l’entrada 1; en total ens hem estat 7h, tenint en compte que hem parat 1h per esmorzar i 1h per dinar, i que hem baixat a peu en comptes d’agafar el trenet des de dalt de tot. Ara sí que ens sentim una mica cansats…\nHem tornat a la casa, hem dormit una estona i cap a les 19h hem anat a sopar a una pizzeria del costat… unes peaço pizzes per 6 €!! I boníssimes 🙂\nI ara estem aquí de nou, a la Villa Hodak, connectats a Internet i escoltant el Barça-Sevilla de la supercopa d’Espanya per la ràdio. Hem guanyat 4-0 🙂\nDemà cap a Zagreb!\nKarlovac i Zagreb\nDe Dubrovnik a Tribunj\nCavtat i Dubrovnik\nPalmizana i Hvar\nCroàcia i més - agost 2010\nDe nou a Barcelona… fi del viatge - Aina Blog\n30 October 2011 at 18:15\n[…] Parc Nacional de Plitvice […]\nLlibre Experiències de Viatge\nEstic molt contenta de formar part d'aquest llibre, en el que, juntament amb altres bloggers de Catalunya, expliquem diferents relats de viatges arreu del món.\nSi t'interessa el llibre, contacta'm i te l'aconseguiré amb descompte ;)\n© Copyright ainaBlog | Tots els drets reservats.


Girona intensificarà les neteges amb aigua arreu de la ciutat - Empordà\nL'alcaldessa subratlla que el nou contracte suposarà "un salt endavant" i deixarà enrere "les deficiències" de l'actual\nACN 18.02.2020 | 06:30\nGirona intensificarà l'ús d'aigua arreu de la ciutat a l'hora de netejar carrers, calçades i places i, per primer cop, una màquina també fregarà les voreres. L'equip de govern ja ha enllestit el plec de condicions del nou contracte de neteja viària, que sortirà a concurs a finals d'any conjuntament amb el de recollida d'escombraries.\nA més d'obligar a fer servir aigua –que s'extraurà dels pous- els operaris també hauran de netejar les zones verdes (com ara parcs, jardins i escocells). A l'hora de planificar la freqüència i el tipus de neteja, l'Ajuntament ha analitzat el nivell de brutícia carrer per carrer. L'alcaldessa Marta Madrenas subratlla que el nou contracte suposarà "un salt endavant" i deixarà enrere l'actual, que és "deficient".


Camí de Santiago amb nens, quatre consells | Consumer\nCamí de Santiago amb nens, quatre consells\nLa ruta jacobea es pot adaptar per recórrer-la amb nens, amb cura de planificar el trajecte i trobar allotjaments adequats\nData de publicació: Dimecres, 24deJuliolde2013\nImatge: Mads Bødker\nPapà, mamà i… els nens. Recórrer durant les vacances d’estiu el camí de Sant Jaume en família és una alternativa sana, divertida i enriquidora. Però per gaudir de la ruta en família cal tenir en compte certes pautes. En aquest article s’explica com organitzar el trajecte segons l’edat dels petits, la preparació física prèvia recomanable i la millor forma d’il·lusionar-los amb el viatge, encara que també es pot recórrer a viatges ja organitzats.\n1. Camí de Santiago amb nens: organitzar la ruta\nEl camí de Sant Jaume té fama de dur, però el grau de duresa i dificultat pot adaptar-se. El criteri que ha d’imperar en planificar una ruta de muntanya amb els nens és que ha d’adaptar-se a la capacitat i resistència dels petits.\nEl camí de Sant Jaume pot recórrer-se en companyia de nens, però convé recolzar-se en carrets infantils de muntanya\nEls especialistes de l’associació El camí de Sant Jaume En Família recomanen començar amb els majors de tres anys, encara que fins als sis aconsellen portar un carret infantil de suport per als trasllats, que resultarà d’utilitat en cas de cansament i somni en els menors.\nQuant a l’extensió de les etapes, han de ser més o menys llargues segons l’edat, però mai superar els 15 o 20 quilòmetres.\nLa completa Guia del Camí de Santiago d’EROSKI CONSUMER és una eina de suport per els qui decideixin fer el trajecte amb nens, amb recursos per triar el camí i les rutes que més s’ajusten a les capacitats dels petits.\n2. Nens en el camí de Sant Jaume: preparació prèvia\nEls nens, igual que els adults, han de preparar-se per afrontar el trajecte. Aquestes són algunes dels consells dels experts.\nDurant els mesos previs al viatge, fer escapades i rutes de senderisme per terrenys similars als quals es trobaran en el recorregut. Cal començar amb excursions de curta durada i incrementar a poc a poc l’extensió, per comprovar la resistència dels petits.\nL’adaptació dels nens al calçat que utilitzaran és primordial per evitar butllofes i rozaduras que impedeixin continuar el trajecte. S’aconsella adquirir les botes o sabatilles amb suficient antelació perquè el menor s’acostumi a caminar amb elles.\nSi el nen transportarà la seva pròpia motxilla, és recomanable que comenci a portar-la amb si en les excursions prèvies al viatge.\n3. Camí de Santiago: motivar als nens\nEl calçat del nen durant el camí de Sant Jaume ha d’haver-se usat els mesos previs\nQuè és el camí de Sant Jaume? Quins són les seves rutes? Quantes més coses sàpiga el petit sobre l’experiència que viurà, més la gaudirà. Per això, durant els mesos previs, els adults poden compartir els seus coneixements sobre el trajecte amb els menors.\nA més, existeixen recursos disponibles a la Xarxa pensats per al públic infantil. Entre ells, El Camí a Castella i Lleó digital, una aplicació de la Junta de Castella i Lleó en la qual els nens poden aprendre sobre els orígens, les rutes i els personatges relacionats amb el recorregut, i les unitats didàctiques per a menors que ofereix aquesta comunitat autònoma.\nEls petits que ja saben llegir poden aprofitar per entrenar la seva habilitat alhora que aprenen coses noves sobre les seves futures vacances. Per a això, compten amb títols tan originals com ‘Les aventures del geni Prosceni en el camí de Sant Jaume’ (Dylar, 2012), ‘De la A a la Z amb el camí de Sant Jaume‘ (Everest, 2010) o ‘El camí de Sant Jaume, un recorregut en pictogrames‘ (SM, 2010).\n4. Nens en ruta: el camí organitzat\nPreparar el camí de Sant Jaume a la mesura de la família és una estupenda opció, però existeix una altra alternativa: recórrer a els viatges organitzats.\nDiferents agències de turisme actiu ofereixen un servei especial per a les famílies que desitgen recórrer el trajecte sense imprevists. El paquet sol incloure, a més d’allotjament amic dels nens, manutenció i trasllats, un servei de guia, vehicle de suport i fins a activitats especials per a les famílies.\nUn servei similar, però amb un enfocament més centrat en els petits de la casa, és el que han dissenyat els creadors del Camí En Família: un programa per recórrer el camí amb altres famílies amb nens, que inclou activitats d’entreteniment infantil durant la caminada.\nnens paternitat camí de santiago estiu família maternidad-ca Ocio-ca planes con niños-ca viatjar amb nens


L'operador turístic Jet2 aposta per cobrir el buit deixat per Thomas Cook - Diari de Girona\nL'operador turístic Jet2 aposta per cobrir el buit deixat per Thomas Cook\nLa companyia britànica, que opera els mesos d'estiu a l'aeroport de Girona-Costa Brava, incrementa en 120.000 places la seva oferta hivernal a Espanya\nagències / ddg 02.10.2019 | 00:12\nUn avió de Jet2 a l'aeroport de Girona Sergio Picon\nUn avió de Jet2 a l'aeroport de Girona\nLa línia aèria britànica Jet2.com i el seu operador turístic Jet2holidays estan responent a l'alta demanda de clients britànics després de la fallida de Thomas Cook per a Espanya, per la qual cosa s'ha ampliat en 120.000 les seves places aèries cap al país durant la temporada d'hivern.\nAquestes places addicionals seran operades entre aquest mes d'octubre i març de 2020. De moment la major part d'aquest increment, més de 100.000 seients, tindran destinació a les Illes Canàries i no inclou Girona, tot i que la companyia actualment manté actives diverses rutes entre el Regne Unit i l'aeroport de Vilobí d'Onyar.\nEn concret, Tenerife tindrà més de 50.000 seients extres des de Belfast, Birmingham, East Midlands, Glasgow, Manchester, Newcastle i Londres-Stansted, mentre que per a Lanzarote s'han programat 40.000 seients més des de Belfast, Birmingham, East Midlands, Edimburg, Glasgow, Leeds, Manchester i Newcastle.\nA Fuerteventura s'han ampliat 10.000 seients que connecten amb Birmingham, Manchester i Newcastle i a Gran Canària més de 5.000 des de Birmingham, East Midlands i Manchester.\nPer la seva banda, a les Balears, la companyia ha ampliat en gairebé 10.000 seients la seva oferta des de Birmingham, Manchester, Glasgow i Londres-Stansted, sobretot durant el mes d'octubre, mentre que a Menorca hi haurà gairebé 1.500 seients extres des de Birmingham, Glasgow i Manchester entre octubre i novembre. A més, les rutes des de Glasgow a Eivissa i Reus es mantindran obertes durant tot el mes d'octubre.\nEl proper dijous 3 d'octubre se celebrarà una reunió interministerial per abordar entre els ministeris més afectats la fallida del gegant turístic Thomas Cook i la seva afectació a Espanya, i, si és procedent, «aprovar mesures per pal·liar les repercussions que té en la nostra principal indústria».\n«Les repercussions d'aquesta fallida són enormes i la connectivitat és un dels elements que més ens preocupa. També ens preocupen les persones afectades i que es quedaran sense feina per aquesta fallida», va indicar la secretària d'Estat, Isabel Oliver, que va confirmar que hi estan havent converses per assegurar la connectivitat en els territoris en què Thomas Cook deixarà de funcionar.\nDesprés de la reunió de la Comissió Sectorial de Turisme, Oliver va anunciar que aquesta tarda té prevista una reunió amb l'operador turístic Jet2 per abordar aquesta qüestió i analitzar el cas «perquè aquesta situació tingui una repercussió mínima en la nostra indústria turística».


Toni Gisbert: «La policia no va protegir una manifestació legalment comunicada d'una minoria violenta» - El Temps\nToni Gisbert (Alzira, Ribera Alta, 1967) és el secretari d'Acció Cultural del País Valencià. Com a veu de l'entitat a favor de la llengua, va exercir com a portaveu de l'acusació popular al judici del crim de Guillem Agulló. Una tasca que va repetir quan va crear-se la plataforma Acció Popular contra la Impunitat, que va personar-se a l'Operació Panzer. Historiador de professió, va viure, com a organitzador de la mobilització i veu de la comissió 9 d'Octubre, les agressions feixistes al passat 9 d'Octubre. EL TEMPS conversa amb ell sobre la figura d'Agulló, l'extrema dreta i les accions que s'han fet al País Valencià per combatre la violència ultradretana.\nToni Gisbert| Prats i Camps\n-Que va suposar l'assassinat de Guillem Agulló?\nFou un sotrac molt fort. Tots érem 25 anys més joves i veníem de l'època de la transició, en la qual hi havia hagut un nivell de violència política important al País Valencià. Amb tot, un mort no era un fet habitual. I, a més, sent jove. Ens va deixar sorpresos, aturats, dolguts. Fou una barreja de sentiments. Al seu torn, però, va significar un clam de «no pot tornar a passar». De dir: «si això es normalitza, podem esperar qualsevol cosa». I, per tant, també va significar un revulsiu.\n-En aquell moment, hi havia cap mena de xarxa de col·lectius que treballaren units contra el feixisme?\nHi havia col·lectius d'aquest tipus, però no una xarxa antifeixista. L'assassinat de Guillem, però, va canviar-ho. Moltíssima gent va començar a col·laborar de manera formal en una mateixa direcció. Ens movíem per l'absoluta consciència, i insistisc, de si es normalitzava l'assassinat polític d'un jove, a continuació podria passar qualsevol cosa. Teníem clar que calia reaccionar. En cas contrari, podien haver-hi moltes víctimes potencials. Ara bé, arran de l'assassinat de Guillem no va néixer una xarxa antifeixista. Es tractava d'una xarxa formal o informal de molta gent, entre la qual hi havia diferències amb la ideologia d'Agulló, que volia plantar cara, denunciar i dir ja n'hi ha prou. Era, fins i tot, una mobilització en defensa pròpia. Hi havia gent independentista, nacionalista, feminista, ecologista o, simplement, demòcrata. Va recollir un sentiment d'indignació.\n-Va articular-se d'alguna manera tota aquesta mobilització?\nEl primer que calia pensar era quines accions realitzar des del punt de vista judicial. Ho vam fer, i cal remarcar-ho, amb una premsa a la ciutat de València que, en els millors dels casos, no era gens favorable. Ho lamente molt, però s'ha de continuar recordant el paper que va jugar Las Províncias amb una actuació molt poc ètica, molt poc professional i absolutament tergiversadora. La preocupació era, per tant, com fer arribar la denúncia. Vam acordar utilitzar el procediment judicial per tal d'evidenciar les incongruències del que havia passat, tractant-se d'un grupuscle feixista conegut i de la manca de treball i professionalitat de les forces de seguretat de l'Estat. He de recordar que la Guàrdia Civil va detenir als amics de Guillem i no als dels assassins, per citar un exemple.\n-Quin col·lectiu va encapçalar aquella participació en el judici?\nMaulets, l'organització juvenil en la qual militava Guillem Agulló. I és aquest col·lectiu qui decideix personar-se com a acusació popular. Això obre la possibilitat perquè moltes altres entitats, partits o sindicats s'hi sumen, i ho fan. Algú havia de fer de portaveu de l'acusació particular, que era de Maulets i d'altra gent, i aquest paper en toca fer-lo a mi. Per tant, l'assassinat de Guillem Agulló no és un fet que afecta exclusivament a la família perquès és un crim polític que està evidenciant la impunitat amb la qual actuen els grupuscles feixistes. Es tracta, per tant, d'una de les primeres experiències que hi ha en aquest sentit.\n-Com va dividir-se aquest treball d'acusació particular? La voluntat era d'anar més enllà del judici: de conscienciar sobre la violència feixista a València.\nTreballem, com bé has dit, en dos fronts: el judicial i el social, és a dir, fent consciència de la connotació política de l'assassinat polític, i que determinats mitjans intentaven negar. També volíem fer pedagogia sobre l'absoluta deixadesa per part de les forces de seguretat de l'Estat, ja que el grupuscle feixista de Marxalenes era conegut prèviament i posteriorment. Encara més, nosaltres aspiràvem a investigar més enllà del grupuscle assenyalat. Aquesta gent tenia relacions amb determinats grups feixistes i persones. Tot aquest entramat, malauradament, no es va voler investigar.\n-Quins grupuscles eren?\nHi havia un submón marginal, que era minoritari, però que actuava durant aquell període amb molta impunitat. I que després es reprodueix. Quan naix la plataforma d'Acció Popular contra la Impunitat per denunciar l'operació Panzer, que és la segona experiència més consolidada després de la personació al judici de l'assassinat de Guillem, ocorre el mateix. Tornem a veure el cas d'un grupuscle feixista, que socialment és molt reduït i amb molt poca rellevància social. Però que té una perillositat extrema i és molt coneguda la militància feixista d'alguns dels seus membres. A Panzer, de fet, tornem a denunciar el mateix: que hi ha connexions que, com a mínim, són estranyes. Per exemple, els lligams amb alguns oficials de l'exèrcit espanyol, o com és possible que s'aconseguisquen determinades quantitats d'armes o munició. Uns fets que, com he dit, no s'investiguen. A partir d'aquest moment, naix la plataforma [en referència a l'Acció Popular contra la Impunitat]. L'objectiu era donar-li estabilitat a la tasca que estàvem fent.\nToni Gisbert, secretari d'Acció Cultural del País Valencià, va actuar com a portaveu de plataformes unitàries que van personar-se a diferents procediments com ara l'Acció Popular contra la Impunitat, que va fer-ho a l'Operació Panzer| Prats i Camps\n-Com es gesta el naixement de l'Acció Popular contra la Impunitat?\nEn el cas de l'Acció Popular contra la Impunitat, ens trobem que hi ha una sèrie de partits i entitats que sistemàticament som víctimes d'atacs de violència espanyolista als nostres béns immobles i que les forces de seguretat de l'Estat no obrin cap investigació. I tampoc se'ns comunica res per part de cap tribunal o de la Fiscalia. Per una qüestió de defensa pròpia i de reivindicació dels drets més elementals, una sèrie d'associacions i partits ens coordinem per agrupar-nos. I centrem l'esforç en els casos que sorgeixen.\n-De quina manera van coordinar-se les diferents entitats que integraven la plataforma? Eren més de 40. No era fàcil...\nHo hem fet focalitzant-nos en determinats objectius, com ara els diferents processos judicials, i a través d'un equip que comptava amb diferents professionals d'àmbits com ara la investigació privada, l'advocacia o la comunicació. A més, sempre hem intentat a través de la nostra personació en diferents procediments judicials evidenciar determinades contradiccions, per exemple, amb la qüestió de la impunitat. En el cas de l'Operació Panzer, vam denunciar que es tenia accés a armament militar. O en el cas de les agressions del 9 d'Octubre, l'actuació de la policia. És una fórmula molt pedagògica i efectiva. Ara bé, caldria una Fiscalia de Crims d'Odi que fera aquesta feia i que monotoritzara a través de fitxers aquestes persones perilloses. Dissortadament, però, no hi ha voluntat per posar-la en marxa.\n-Més enllà del treball de les diferents organitzacions integrades a l'Acció Popular contra la Impunitat, has comentat que hi ha un cert patró de connexions que es repeteix.\nExacte! Reiteradament, i tot i ser els grupuscles reduïts, et trobes els mateixos noms, les sigles canvien i, fins i tot, al mateix assassí de Guillem Agulló, Pedro Cuevas, que sempre està lligat a grups d'extrema dreta. La sorpresa en tots aquests entramats marginals, de gent que sol moure's al lumpen, no es resol com un problema d'ordre públic per part de les forces de seguretat de l'Estat. I, per tant, gaudeixen d'una situació d'impunitat. Encara pitjor: no s'investiguen les connexions perquè puguen accedir armes o a determinats contactes.\n-Un dels lligams més clars, però, és que els mateixos que insultaven a Guillem Agulló als estadis van participar en els aldarulls del passat 9 d'Octubre.\nSí, estem parlant d'una connexió de 25 anys. Ara bé, i com no em cansaré de repetir-ho, el problema del 9 d'Octubre no són els feixistes. De fet, foren un grupuscle molt minoritari, normalment de gent identificada i que, en alguns casos, fins i tot, han estat denunciats. El problema és novament la deixadesa de les forces de seguretat de l'Estat. Tant la policia espanyola com la Delegació del Govern espanyol a València no van garantir que es poguera exercir el dret a manifestació. O per dir-ho d'altra manera: no van protegir una manifestació legalment comunicada d'una minoria violenta.\n-Una mostra, per tant, de la impunitat de l'extrema dreta al País Valencià?\nAixò és, sí. Torna a repetir-se la impunitat. I, de nou, serem les acusacions particulars i les entitats els encarregats de fer la tasca de presentar-se com acusació popular i denunciar aquests fets. Com deia abans: hi ha uns patrons que es repeteixen, és a dir, uns grupuscles feixistes minoritaris que compten amb impunitat policial i judicial.\n-Quina responsabilitat té el València CF en els aldarulls del 9 d'Octubre? La seua graderia radical va participar d'aquells fets el passat 9 d'Octubre.\nMolta. La violència i el feixisme als estadis pot tallar-se. El Barça va fer-ho amb els Boixos Nois.\nAgresssions 9 octubre


Tipus immoble Totes Habitatge ÀticCasaXaletDúplexGaratgeLocal comercialMasiaNau industrialOficinasPisPlanta baixaTerrenyObra nova\nProvíncia Població Totes Barcelona Barberà del Vallès Calders Caldes de Montbui Cardona Castellar del Vallès Espunyola l Rupit i Pruit Sabadell Santa Maria de Corcó Sentmenat\nZona Totes Balcó de Sant LlorençCamí OllerCampoCampoamor esproncedaCan CanyameresCan DeuCan Llongcan OriachCan PuigenerCan PuiggenerCan RullCastellarnauCentreCentre - EixampleCentroConcòrdiaCovadongaCreu AltaCreu de BarberàEix MaciàEixampleEixample - Sant OleguerEixample-GraciaEsproncedaGràciaHostafrancsPedrasantaPobleRemeiSant Feliu del RacóSerra CamarSerra d´en CamaróSol i padris\nExcel·lent pis amb molt bones vistes i molta llum just davant del Parc Catalunya i molt a prop del Paddock i Corte Inglés, amb tots els serveis al seu voltant i tot tipus de transports públics. Disposa de 125 m2 dividits en tres habitacions, una d´elles suite amb bany, un segon bany addicional, saló menjador de 30 m2, cuina de 11 m2, armaris encastats, calefacció i aire condicionat per conducció, ascensor, terres de parquet, tancaments d´alumini, fusteria interior de faig, vídeo porter, conserge 24 hores i plaça de pàrquing opcional (no inclosa en el preu)\nFR-Inmobiliària comercialitza espaiós pis amb immillorable ubicació a la Creu Alta de Sabadell, al costat de l´estació de metro, el Corte Inglés, Frankfurt Viena o Galeries Paddock ia dues cantonades de la mateixa plaça que dóna nom al barri. Els seus 140 m2 útils, 160 m2 construïts segons cadastre, es divideixen en 4 habitacions, una suite amb bany i vestidor, dues dobles i una individual, saló menjador de 38 m2, cuina office de 16 m2, ampli rebedor i dos banys complets, un amb banyera i l´altre amb plat de dutxa. Terres de parquet, aire condicionat i calefacció per bomba de calor, finestres dalumini amb doble vidre i porta blindada. Plaça de garatge i traster inclosos.\nPis , amb 110 m² construïts, 100 m² útils, 3 dormitoris, 1 banys, 1 lavabos, 2 garatge/s, bon estat, exterior, planta 1, 1 armaris, 1 terrasses, 4 m² de terrassa, cuina moblada, ascensor, orientació sud-est, entre 15 i 20 anys, calefaccio individual, combustible gas natural, aire condicionat fred / calor, aigua calenta individual, energia aigua gas natural, terra de parquet\nFR-Immobiliària comercialitza aquesta explendida casa de pedra del segle XVI, totalment reformada de 700 m2 repartits en planta baixa i dos pisos. Té nou habitacions dobles, sis d´elles amb bany incorporat, i nou banys en total. Dos grans sales d´estar amb llar de foc, menjador-sala d´estar de 95 m2 amb barra de bar, llar de foc de pedra i cinc finestrals que donen a jardí de 3.300 m2 on es pot construir una piscina amb sol tot el dia. Tot el terreny de 3.600 m2 disposa de tancat metàl·lic de dos metres d´altura. Cuina office de 30m2 totalment moblat i amb marbre de escata de peix negre a la paret, terra de porcelnato gris fosc, armaris de fusta blanca, taula office de marbre, forn, nevera, rentadora i assecadora. Espais de pas amplis, golfes i garatge per a dos cotxes. Cobert dins el garatge i zona de caldera i instal·lacions sobre el cobert. Llenyer, pou picat a la pedra de tretze metres de profunditat, aigua de comptador, llum, tanc de gas liquat, calefacció i fosa asèptica. Parets interiors de pedra original repicada amb uns gruixos de seixanta-vuitanta centímetres, fusta i suro. Terres de formigó amb malla de ferro recobert de gresper on passen les instal·lacions d´aigua. Electricitat, alarma, telèfon, i TV. Doble instal·lació de desguassos, per a aigües grises i per a aigües negres. Bigues de fusta originals. Les bigues es van treure totes, es van fregar, es van tractar amb protectors insecticides i es van tornar a col·locar. Entre biga i biga encadellat de fusta. La fusteria és de fusta de melis. Anelles perimetrals a cada planta. Finestres amb doble vidre Climalit. Reixes a les finestres, portes blindades amb tancaments forrellats. La teulada està en perfectes condicions, es va fer nova l´any 1991, amb aïllants tèrmics i teula àrab de ceràmica. Les obres de reconstrucció es van fer entre 1989 i 1994.\nFR-Inmobiliaria ven per a inversió acollidor apartament totalment moblat a la zona de Gràcia de Sabadell, (actualment hi ha un llogater fins a principis de 2024). Disposa de 49 m2 construïts dividits en saló menjador, cuina amb electrodomèstics, una habitació doble i un bany complet amb banyera i bidet. Finestres d´alumini amb doble vidre, terres de marbre, aire condicionat fred/calor i porta blindada. Ràpids accessos a les vies interurbanes i molt a prop del centre. Zona molt tranquil·la.\nFR-Immobiliària ven ampli i exclusiu pis a la Creu Alta de Sabadell, situat a la mateixa avinguda Onze de Setembre amb tan sols un veí per planta i amb tots els serveis al seu voltant. Els seus 356 m2 construïts segons cadastre, dels quals 316 corresponen a l´habitatge, es distribueixen en un gran saló menjador de 40 m2 amb sortida a una de les dues àmplies terrasses de 25 m2 cadascuna de les que disposa l´immoble, a la segona s´accedeix per diverses de les 6 habitacions de l´habitatge, 5 dobles, una d´elles suite, i una individual. Àmplia cuina de 35 m2 equipada amb nevera, forn, rentavaixelles i microones des de la qual accedim al safareig cobert de 15 m2. L´habitatge disposa de tres grans banys, 1 amb banyera i dos amb plat de dutxa i un d´ells en suite. Llar de foc, terres de parquet de fusta de roure natural, calefacció, aire condicionat fred / calor, 4 armaris encastats, traster i tres grans places de garatge en el mateix edifici amb porta d´accés automàtica.\nCasa , amb 200 m² construïts, 190 m² útils, 87 m² metres de parcel·la, 35 metres de jardí, 3 dormitoris, 2 banys, 1 garatge/s, seminou, exterior, 2 terrasses, 15 m² de terrassa, cuina moblada, traster, pati, ascensor, orientació est, menys de 5 anys, 3 plantes de l'edifici, calefaccio individual, combustible gas natural, aigua calenta individual, energia aigua gas natural, terra de parquet\nFR-Inmobiliaria comercialitza luxosa finca de més 37.000 m2 a Calders (província de Barcelona), a 7 km de Manresa i 60 km de Barcelona. La casa principal o xalet, construït a quatre vents en una sola planta l´any 2004, sense escales a excepció del celler, disposa de 321 m2 construïts dividits en un gran saló menjador de 40 m2 amb doble nivell i xemeneia, cuina de 20 m24 moblada i equipada amb encimera de vitroceràmica, nevera, forn, rentavaixelles i microones, zona de rebost annexa a la cuina, 3 habitacions dobles, una suite amb vestidor i armaris encastats, i una individual, 2 banys complets un d´ells en suite i amb plat de dutxa i l´altre amb banyera, un lavabo i un magnífic celler de 48 m2 amb llar de foc on poder recrear-se amb el seu fantàstic billar francès a tres bandes o tertuliar a les seves còmodes butaques a la llum del foc. Tota la fusteria interior és de roure massís, igual que les finestres climalit amb porticons i oscil·lo batents, de doble vidre i amb la majoria de persianes automàtiques. Calefacció, aire condicionat fred/calor a totes les habitacions i terra radiant. Aspiració d´aire centralitzada, osmosi i descalcificador . Sòls de gres, ampli garatge amb porta automàtica, on hi ha 2 grans baguls congeladors, dipòsit i caldera de gasoil i porta blindada. Ampli jardí amb barbacoa i forn d´obra on poder fer-se el propi pa o pizzes una nit d´estiu. Plaça de garatge coberta en aquesta zona. Dins la finca, totalment tancada i amb accés per gran porta metàl·lica automatitzada, podem observar més de 17.000 m2 de cultiu de secà amb accés especial per a maquinària pesada, al voltant de 17.000 m2 més de pinar fusta i més de 3.000 m2 de jardí al que observem una segona petita caseta per a convidats de 35 m2 amb saló menjador amb cuina americana, una habitació doble i un bany complet. Al recinte també hi ha un corral tancat, llenyer, zona d´hort amb dos dipòsits d´aigua de 12.000 litres cadascun, fossa sèptica de 16.000 litres dividida en quatre espais per decantació. auto caravanes. Un luxe!


Reduir la contaminació als nivells del 2020 evitaria 600 morts l’any a Barcelona - Social.cat\nReduir la contaminació als nivells del 2020 evitaria 600 morts l’any a Barcelona\nAmb aquest descens de la contaminació també caurien un 19% els nous casos d’asma infantil i un 5% els nous casos de càncer de pulmó\nDilluns, 19 de juliol de 2021 | 11:30 h\nLa magnitud de la contaminació de l'aire està estretament vinculada al trànsit motoritzat | Jacek Dylag (Unsplash)\nLes restriccions i els canvis en la mobilitat que va provocar la irrupció de la pandèmia de la COVID-19 va suposar una millora sense precedents de la qualitat de l'aire a la ciutat de Barcelona, segons recull el darrer informe anual de l'Agència de Salut Pública de Barcelona (ASPB).\nSi la contaminació habitual, tenint en compte els nivells dels anys 2018 i 2019, es reduís de forma permanent als nivells de 2020, s'estima que a la ciutat s'evitarien el 4% de les morts naturals (al voltant de 600 morts cada any), el 19% dels nous casos d'asma infantil (al voltant de 300 casos anuals) i el 5% dels nous casos de càncer de pulmó (al voltant de 50 casos anuals), segons l'avaluació d'impacte en salut feta per l'ASPB.\nEl descens de la contaminació ha fet que per primera vegada des que es tenen registres es complís a totes les estacions de vigilància de la ciutat el nivell guia de l'Organització Mundial de la Salut (OMS) i el valor límit anual de la Unió Europea (UE) pel que fa al diòxid de nitrogen (NO2), que és de 40 µg/m3 de mitjana anual. El NO2 és un contaminant molt relacionat amb les emissions del trànsit i és el que més descens ha tingut.\nSegons s'exposa a l'informe, la reducció de la contaminació durant el 2020 també es va traduir lògicament en una dràstica reducció dels nivells d'exposició de la població respecte dels nivells habituals (2018-2019). De fet, la concentració mitjana de NO2 a la qual s'exposa la població es va reduir un 28%, una circumstància que es va notar especialment al districte de l'Eixample, que va ser la zona de la ciutat que va experimentar una reducció més forta.\nL'exposició al NO2 de les escoles també es va reduir en una proporció similar a la del conjunt de la població. És important remarcar aquesta diferència entre escoles i les seves conseqüències sobre la salut dels infants, atès que els estudis epidemiològics indiquen que cada augment d'exposició de 10 µg/m3 de NO2 suposa augmentar un 5% el risc de desenvolupar asma infantil. L'Eixample va continuar sent el districte amb més escoles exposades a nivells alts de NO2, però alhora va ser el districte que va experimentar una davallada més forta durant el 2020.\nTal com recullen els informes successius que fa cada any l'ASPB, la contaminació de l'aire és un problema de salut pública de primera magnitud i, en el cas de la ciutat de Barcelona, la seva magnitud està estretament vinculada al trànsit motoritzat. L'evidència científica constata que l'exposició crònica a nivells alts de contaminació està relacionada amb un important impacte en la salut de les persones tant per la càrrega de malalties com per la mortalitat. En aquest sentit, la reducció dels nivells de contaminació observada l'any 2020 és molt rellevant des del punt de vista de l'impacte en salut.\nEntre les seves conclusions, l'informe de l'ASPB assenyala que l'any 2020, estrictament pel què fa a la qualitat de l'aire a la ciutat, ha resultat una mena d'experiment natural del que se'n poden extreure informacions molt útils pel que fa a la contaminació i del seu impacte en la salut, sense obviar que la pandèmia ha comportat una forta crisi sanitària, econòmica i social, amb un excés de mortalitat a Barcelona, on s'estima que hi ha hagut al voltant de 4.200 morts. Així doncs, destaca que el repte actual és poder assolir la millora de la qualitat de l'aire mitjançant polítiques públiques i canvis socials decisius que garanteixin una reducció contundent de les emissions de contaminants atmosfèrics i en conseqüència l'impacte en salut.\nEn aquest sentit, l'ASPB apunta que caldria evitar tornar a la mobilitat motoritzada dels nivells prepandèmia, afavorint la proximitat en els desplaçaments quotidians (entre domicilis i llocs de feina, centres educatius o comerç) i altres mesures que han influït en la reducció del trànsit motoritzat com el teletreball. Igualment destaca la necessitat de millora del transport públic (intraurbà i interurbà) i la revisió del model turístic de la ciutat. L'informe recull també l'impacte positiu en la salut de la ciutadania que tenen mesures estructurals, com són la reducció de l'ús del vehicle motoritzat privat, la millora ambiental del parc circulant i la potenciació del transport actiu, en tot cas unes mesures que caldria intensificar al districte de l'Eixample i als centres escolars més contaminats.\nTanmateix, l'ASPB posa de manifest que per millorar la qualitat de l'aire a la ciutat és imprescindible sumar noves mesures que redueixin de forma important el nombre de vehicles circulants, fet que té grans beneficis afegits en salut, com la reducció del soroll ambiental i les lesions de trànsit i l'alliberament d'espai urbà per altres usos més saludables. Finalment, l'ASPB apunta que per assolir la millora dels nivells de partícules a la ciutat serà necessari una reducció d'altres fonts d'emissió de partícules locals i regionals diferents del trànsit, com per exemple la indústria o les emissions que tenen el seu origen en altres activitats productives.


Posicionament del TSCAT: Un sostre digne i estable per a les persones en situació de sense llar | TSCAT\nPosicionament del TSCAT: Un sostre digne i estable per a les persones en situació de sense llar\nDes del Col·legi de Treball Social de Catalunya volem expressar la nostra preocupació per la situació que pateixen els milers de persones que viuen al carrer arreu del territori. Arran de la mort de dues persones sense llar a Barcelona coincidint amb les baixes temperatures dels darrers dies i, també, arran dels efectes de la covid-19, aquesta crua realitat s’ha tornat a posar en l’agenda mediàtica i social. Però, malauradament, aquesta problemàtica no s’acaba amb el fred ni un cop passi la pandèmia, sinó que existeix tots els dies l’any.\nPer aquest motiu, des del Col·legi hem fet públic avui un posicionament on alertem que els espais i recursos per atendre de forma temporal a aquestes persones no representen una solució a curt o mig termini i no resolen en absolut el problema de fons: la manca d’habitatge. I en aquest sentit, demanen que s’aposti per polítiques, estratègies i recursos en matèria d’habitatge que aportin una solució adequada i permanent per a les persones que viuen al carrer.\nDisposar d’un sostre digne i estable és el punt de partida necessari perquè moltes persones sense llar puguin iniciar el camí per transformar la seva situació. També és un element importantíssim perquè des del treball social poguem dur a terme la nostra intervenció, des de l’acompanyament i l’empoderament. És vital que hi hagi un treball orientat a la recuperació, basat en un model d’atenció que se centri en la persona i les seves necessitats.\nLlegeix el posicionament complert


21 de maig de 2019 Batalletes, Llibres i literatura\nLa notícia em va arribar fa uns dies a través del correu electrònic: l’AELC (Associació d’Escriptors en Llengua Catalana) acabava de registrar l’alta de soci número mil cinc-cents (vegeu aquí). És molt possible que a un lector ocasional aquesta xifra no li faci ni fred ni calor, però a mi em va semblar una fita molt remarcable i per això, perquè en quedi constància, aquí em teniu escrivint aquesta breu nota.\nVaig fer-me soci de l’AELC el febrer de 1982 -ho vaig explicar aquí– i em va correspondre el carnet número 254. Uns quants anys després -més concretament entre octubre de 2001 i abril de 2005- una sèrie de circumstàncies que ara serien llargues d’explicar es varen combinar perquè jo accedís a la Junta Directiva amb el càrrec de Tresorer, cosa que em permet afirmar que per aquells anys el cens d’associats oscil·lava entre els 950 i els 1.000.\nSobre l’AELC he parlat unes quantes vegades en aquestes Totxanes i sempre ho he fet de manera molt grata, presumint de la meva pertinença des de fa tants anys a l’entitat i evocant amb satisfacció i orgull l’època que, des de la Junta Directiva, m’hi vaig implicar més.\nQue ara hagi arribat al soci mil cinc-cents vol dir que l’AELC encara és percebuda pels escriptors dels Països Catalans com un factor important i necessari i, per tant, felicito a la Junta actual i els esperono a seguir endavant.\nQue hi ha moooolta feina a fer, encara. Com hi ha món!


La primavera valenciana | Griselda Oliver i Alabau\nDijous 12 de febrer, dos quarts de vuit del vespre. Faig via pel carrer Joaquim Costa fins a arribar al CCCB per poder ser present al lliurament del Premi Martí Gasull, que està dotat amb 3.000€ i amb un guardó creat per l’orfebre Joaquim Capdevila. La d’aquest any és la segona edició del premi, i els tres finalistes són Albert Jané, Cerveses Moritz i Escola Valenciana, que han estat seleccionats, d’entre un total de 150 candidatures, per un jurat format per Jaume Cabré i Fabré, Carles Torner i Pifarré, Bernat Joan i Marí, Jordi Manent i Tomàs, Bernat Gasull i Roig, Òscar Escuder i de la Torre i Rosa Serrano Llàcer. El guanyador ha estat escollit per votació popular a través d’aquest web, i s’han comptabilitzat més de 8.000 votacions, el doble que l’any anterior.\nLliurament del Premi Martí Gasull | Foto: Plataforma per la Llengua\nEns dóna la benvinguda un espai ampli, i un escenari decorat amb un piano, dos bancs de fusta i una gran pantalla al fons. Una llum tènue il·lumina l’escena. Aquest és l’escenari on es lliurarà el premi Martí Gasull, un acte de commemoració d’una de les ànimes de la Plataforma per la Llengua, però que també vol posar de relleu que la nostra és una llengua d’acollida, una llengua normal, encara que a vegades no sigui així —a qui no li ha passat que truqui a la seva companyia de telefonia i ningú no l’atengui en català?—. I com a testimoni d’aquesta normalitat lingüística, Ileana Belfiore, una arquitecta italiana enamorada de Catalunya, surt a l’escenari a explicar-nos quina és la seva relació amb aquesta llengua: “Quan vaig venir a Catalunya per primera vegada, vaig saber que aquest és el lloc on volia viure. Això, doncs, em va portar a aprendre’n l’idioma: vaig treure’m el nivell D de català i després vaig decidir estudiar correcció i assessorament lingüístic. I l’any passat em van concedir el premi Pompeu Fabra a la incorporació a la comunitat lingüística catalana”.\nSentim un piano que sona. És Joan Dausà, que s’ha assegut per tocar-nos “El veurem junts”, mentre de fons es projecta un vídeo en record de Martí Gasull. Després d’uns minuts intensos i sentits, Òscar Escuder, president de Plataforma per la Llengua, puja a l’escenari i ens recorda que som allà per una doble raó: per recordar en Martí Gasull i per fer una contribució a la defensa del català, que “tot i ser al segle XXI, encara hi hem de batallar”: segons ell, el català continua sent encara ara una llengua molt desprotegida legalment, i per això apel·la a tothom perquè continuï fent esforços per seguir endavant. Escuder subratlla que allà on “el català no avança és perquè els governs i institucions el frenen” i, per això, creu que té sentit continuar premiant algú que lluita a favor del català, ja que “hi continuen posant traves”. “Des de Plataforma per la Llengua no defallirem: seguirem treballant com va treballar en Martí Gasull”, afirma.\nDesprés de la salutació del president, Roger de Gràcia i Amàlia Garrigós pugen a l’escenari i ens presenten els tres finalistes. Són Cerveses Moritz, Albert Jané i Escola Valenciana. Cerveses Moritz és una empresa iniciada per l’alsacià Louis Moritz, fundada a Barcelona l’any 1856. L’actual conseller estratègic i de relacions institucionals de l’empresa, Albert Castellón, assisteix a l’acte i explica que per a l’empresa el “català és la llengua referent”, i que, per tant, per a ells ha estat clau fer “del català la llengua d’etiquetatge i de comunicació com una oportunitat i una cosa natural”. Actualment menys del 10% d’empreses etiqueten en català, cosa que situa Catalunya com un dels països que menys respecta la norma d’etiquetatge.\nEscola Valenciana, representada pel seu president, Vicent Moreno, és la segona candidatura finalista. Moreno declara que “a València s’ha atacat la llengua i l’escola, però, tot i això, tenim una il·lusió posada: esperem una primavera”. I adverteix que el valencià es troba en una clara situació de diglòssia, que “es pot canviar si es canvia l’escola”. En aquest mateix sentit es pronuncia Amàlia Garrigós, que va ser una de les cares visibles del Canal 9 fins a la seva extinció, i que assegura que “el català a València es paga”.\nFinalment, Albert Jané, gramàtic, traductor, dinamitzador de literatura infantil i exdirector de Cavall Fort, és el tercer finalista del premi Martí Gasull. Jané explica que la revista infantil va néixer perquè durant molts anys el català va viure en estat precari i molts veien la necessitat de crear una revista infantil que pogués suplir aquests buits. Tanmateix, un dels àmbits en què cal que el català entri amb vigor és el de les joguines, ja que tan sols el 8% estan etiquetades en català, percentatge que disminueix considerablement en el món dels videojocs. Segons Jané, això es deu al fet que “hi ha molts factors adversos, entre ells, una societat del consum i una globalització que, per mi, van en contra del català”.\nJoan Dausà es torna a seure davant del piano per regalar-nos una altra cançó, “Quan soni la tendresa”, i per fer-nos entrar en tensió abans no es reveli el nom del guanyador. Qui s’endurà el premi d’aquesta segona edició? El guardó reflecteix les virtuts d’aquests tres finalistes, i les d’en Martí Gasull, ja que simbolitza la dificultat de la muntanya i la del dia a dia, contra la qual han cregut que havien de lluitar tant Jané com Escola Valenciana i Cerveses Moritz.\nVicent Moreno recull el guardó | Foto: Plataforma per la Llengua\nFinalment, Òscar Escuder ens treu del neguit. El guanyador és Escola Valenciana! Emocionat, Moreno agafa el guardó i ho celebra: “Aquest és un reconeixement a tota la societat valenciana, que viuen sense poder viure amb la seva llengua al seu dia a dia”, diu. Per a Moreno és, a més, un premi compartit amb els altres dos finalistes, amb tothom, i l’agraeix profundament perquè “serveix per donar a conèixer la tasca a favor de la llengua” que des de fa vint anys duu a terme l’entitat. I acaba la seva reivindicació recordant Ovidi Montllor, de qui enguany se celebra l’aniversari de la seva mort: “Hi ha gent a qui no agrada que es parle, s’escriga o es pense en català. És la mateixa gent a qui no els agrada que es parle, s’escriga o es pense”.\nPer tancar l’acte, Joan Dausà ens ha delectat amb una última cançó, “Jo mai mai”, una composició que juga amb la llengua. Abans, però, Salvador Esteve, president de la Diputació de Barcelona, i Ferran Mascarell, conseller de Cultura, han volgut destacar que cal seguir treballant per aconseguir tenir una llengua normal i de tots. Esteve, d’una banda, ha volgut destacar el paper integrador de la llengua, de la mateixa manera que feia Martí Gasull, per a qui el “català suma”: “El dret a ser i a viure en català ens l’hem de guanyar dia a dia”, afirma el president de la diputació. Ferran Mascarell, d’altra banda, ha insistit també en el fet que el català ha aconseguit sobreviure des de fa tres-cents anys i que, per això, “té un toc de miraculós”, ja que “és formidable que amb un estat tan contrari a la llengua hagi aconseguit arribar fins avui”. I ha acabat dient: “Estic segur que la primavera ja és aquí”.\nAblert Jané Cerveses Moritz Escola Valenciana Premi Martí Gasull


Activitat física. Agència de Salut Pública de Catalunya (ASPCAT)\nLes persones necessiten moure’s per estar sanes. Per contrarestar els efectes negatius sobre la salut d’una societat cada cop més mecanitzada, cal optar per la salut i fer les activitats de la vida diària de manera activa (per exemple desplaçar-se a peu, amb bicicleta o amb transport públic, i pujar les escales en lloc d’agafar l’ascensor). Ser físicament actiu és beneficiós a totes les edats.\nL’objectiu per a les persones adultes és fer un mínim de 150 minuts d’activitat física moderada cada setmana (per exemple, 30 minuts / 5 dies per setmana) o, si es prefereix, 75 minuts d’activitat física intensa cada setmana. Les persones més grans han de treballar específicament l’equilibri i la força muscular. Durant la infància i l’adolescència (més de 5 anys d’edat) es recomana fer un mínim de 60 minuts d’activitats d’intensitat moderada/intensa cada dia.\nUn programa pioner assessorarà pacients del CAP Mollet sobre esport i salut\nL'ASPCAT combat el sedentarisme\nA la feina fem salut. Pugem escales!\nRecompensa amb premis saludables la pràctica d'activitat física\nEl cercador de rutes saludables dels municipis de Catalunya\nPAFES - Pla d'Activitat Física, Esport i Salut\nActivitat física - Canal Salut